Dinesh Lal Yadav Nirahua Birthday know how he became the superstar of Bhojpuri films Bhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में– News18 Hindi\nBhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में\nभोजपुरी के सबसे हिट कमर्शियल हीरो (Superstar of Bhojpuri Cinema) के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें.\nLast Updated : February 02, 2021, 13:37 IST\nजे आज सफलता के चमकदार शिखर पर बा, ऊ असफलता के कई गो अन्हार रात भी देखले होई. लोग हमेशा उगल सुरुज के सलाम करेला, बाकिर ओकर खातिर चार पहर के जवन घनघोर अन्हरिया गुजारे के पड़ेला ओकरा पर केहू के ध्यान ना जाला. दिनेश लाल यादव जिनके लोग निरहुआ के नाम से जानेला उनके एह सफलता के पीछे संघर्ष के एगो सियाह दौर भी रहल बा.\nभोजपुरी के सबसे हिट कमर्शियल हीरो के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें. निरहुआ कॉमर्स में स्नातक कइलें. बाकिर गांवे अइलें त अपना चचेरा भाई लोग जइसन बिरहा गायिकी में किस्मत आजमावे लगले. निरहुआ के धीरे-धीरे शोज मिले लागल. बाकिर तब पइसा ओतना ना मिले. अइसनो कई बार भइल कि आयोजक उनका के पइसे ना देहलें आ उनका आपन हरमोनियम अउरी ढोलक मुड़ी पर रखके पैदले घरे आवे के पड़ल. उनका पिता के 2001 में देहांत हो गइल. फेर घर के सारा जिम्मेदारी निरहुये के कपारे आ गइल. उ एल्बम में गावल शुरू कइलें. उनकर पहिला एल्बम 'बुढ़वा में दम बा' (2002) काफी पसंद कइल गइल.\nठंडा बस्ता में गइल एल्बम से बनलें स्टार\nउनकर तीसरा एल्बम 'निरहुआ सटल रहे' 2003 में लांच भइल. निरहुआ एह एल्बम के लेके जब टी-सीरीज गइलें त उनकर एलबम रख लिहल गइल लेकिन ई ना बतावल गइल कि रिलीज कब होई. निरहुआ घरे आके खेती-बाड़ी में लाग गइलें आ ऊ एल्बम के बारे में भुला गइलें भा कहीं तs ओकरा रिलीज होखे के आशा छोड़ देहलें. फेर जब शादी के सीजन शुरू भइल तs निरहुआ एगो शो खातिर बिहार में गइलें. उहाँ रास्ता में ऊ जाम में फँस गइलें, देखलें हज़ारों लोग कवनो मेला का ओर जाता. निरहुआ के लागल कि जाम में फंस गइनी, अब त इहो शो हाथ से गइल. जइसे-तइसे निरहुआ अउरी उनके टीम के गाड़ी आयोजन स्थल पर पहुंचलन तs लोग लागल उनके रास्ता देबे. निरहुआ के कुछु बुझइबे ना करे. जब ऊ स्टेज पर गइलें तs देखsतारें कि ई हज़ार लोग के भीड़ उनही के सुने आइल बा. उनकर हाथ पांव कांपे लागल, आजतक ऊ ढेर से ढेर 150 आदमी के सामने गवलें रहलें. जब ऊ बिरहा गावल शुरू कइलें त लोग हल्ला करे लागल. लोग निरहुआ सटल रहे गावे के डिमांड करे लागल. उनके बुझा गइल कि एह गाना के ही खुमारी ह कि एतना लोग भीड़ कइले बा. पूरा रात लोग निरहुआ निरहुआ करत रहल आ पूरा रात उहे गावत रहलें. ओकरा बादे दिनेशलाल यादव से उ निरहुआ बन गइलें.\nनिरहुआ रिक्शावाला ऑल टाइम ब्लॉकबस्टर फिल्म ह\nउनका 2005 में फिल्म मिलल ‘चलत मुसाफिर मोह लियो रे’, जे में ऊ सुनील छैला बिहारी के साथे सेकंड लीड में रहलें. एह फिल्म के बाद ऊ ‘हो गइल बा प्यार ओढनिया वाली से’ कइलें. ई फिल्म काफी सफल भइल. ओकरा बाद उनके फिल्म निरहुआ रिक्शावाला लीड में आइल आ दिनेशलाल यादव भोजपुरी में स्थापित हो गइलें. ई फिल्म बॉक्स ऑफिस पर ब्लॉकबस्टर साबित भइल. ओकरा बाद त निरहुआ कबो पीछे मुड़ के ना देखलें. एक से बढ़ के एक सिनेमा कइलें आ अब भोजपुरी सिनेमा में उनके 15 साल होखे वाला बा. मनोज तिवारी आ खेसारीलाल के तरह निरहुआ के भी गैर भोजपुरी भाषी लोग बिग बॉस से जानल. ऊ 2016 में बिग बॉस में शिरकत कइले.\nपहिले पाखी हेगड़े फेर आम्रपाली दुबे के साथे उनकर जोड़ी जमल बा\nनिरहुआ के साथ पहिले पाखी हेगड़े आ बाद में आम्रपाली दूबे के जोड़ी कई गो सुपरहीट फिल्म देलस. उनकर उल्लेखनीय फ़िल्म बा- निरहुआ रिक्शावाला, कहाँ जइबs राजा नजरिया लड़ाई के, सात सहेलियां, शिवा, दिवाना, परिवार, बिदेसिया, गंगा देवी, राजा बाबू, रणभूमि, निरहुआ हिन्दुस्तानी-1 अउरी 2, पटना से पाकिस्तान, मोकामा0किमी, काशी अमरनाथ, बॉर्डर, शेर-ए-हिंदुस्तान, निरहुआ चलल लंदन आदि.\nदिनेशलाल यादव निरहुआ के राजनीति में पदार्पण\n2019 के लोकसभा चुनाव में निरहुआ भाजपा के तरफ से आजमगढ़ सीट से चुनाव लड़लें. ऊ उत्तर प्रदेश के पूर्व मुख्यमंत्री अखिलेश यादव के जबरदस्त टक्कर देहलें. निरहुआ के चुनाव में हार भइल. एह सीट पर मुस्लिम अउर यादव वोटरन के संख्या जादा बा अउर ई वोट जेकरा ओर रुख कइ देला उहे जीतेला. 2019 के चुनाव में भी इहे भइल. हालांकि निरहुआ अखिलेश के कांटा के टक्कर दिहले जेकरा में उनके स्टारडम भी बहुते काम देलस लेकिन अल्पसंख्यक वोट के ध्रुवीकरण निरहुआ के शिकस्त दे गइल. इहाँ से अखिलेश 6,21,578 वोट से जीतलें अउर भाजपा से निरहुआ 3,61,704 वोट पा के दोसरा नम्बर पर रहलें. निरहुआ हारला के बादो आपन ग्राउंड बनावे में लागल बाड़ें आ राजनीतिक सक्रियता उनकर बनल रहेला. इहो हो सकेला कि जइसे मनोज तिवारी अउर रविकिशन पहिला बार हार के दूसरा बार जीतलें, ओइसही इहो अगिला 2024 के चुनाव जीत जास.\nफिलहाल निरहुआ लगातार फिल्मन के शूटिंग में व्यस्त बाड़ें. हालांकि उनके सोशल मीडिया पर समय समय पर राजनीतिक गतिविधि वाला पोस्ट आवत रहेला बाकिर असल जिंदगी में ऊ फिल्मन के अधिक समय देलें आखिर गनवे आ फिलिमिया ह कि ऊ निरहुआ बनलें. निरहुआ के एह साले रिलीज होखे वाला फिल्मन में खास तौर पर गबरू, निरहुआ नौटंकी वाला, निरहुआ द लीडर, पटना जंक्शन, बलम सिपहिया आदि बा.\nजन्मदिन पर उनका के खाँची भर शुभकामना.\n(लेखक मनोज भावुक भोजपुरी सिनेमा के वरिष्ठ स्तंभकार हैं.)\nBhojpuri Bhojpuri News Bhojpuri superstar Dinesh lal yadav nirahua UP आजमगढ़ झारखंड पटना बिहार रांची लखनऊ वाराणसी


मराठी फिल्म में सीमा के लावणी – Anjoria\nमराठी फिल्म में सीमा के लावणी\nJanuary 13, 2011 Editor मनोरंजन 0\nलावणी महाराष्ट्र के लोक नृत्य विधा ह जवना के संगीतमय बातचीतो कहल जा सकेला. ई बहुते कठिन विधा ह बाकिर जब भोजपुरी के आयटम डांसर सीमा सिंह एगो मराठी फिल्म खातिर लावणी कइली त देखे वाला माने के तइयार ना रहले कि ऊ ई पहिला बेर करत बाड़ी. सीमा सिंह पहिलका आयटम डांसर बाड़ी जे लावणी कइले बाड़ी. ओह मराठी फिल्म में सीमा के किरदारो बा मैनाबाई का रुप में. सीमा सिंह बतवली कि लावणी सीखे खातिर ऊ बहुते मेहनत कइली आ मैना देवी का बारे में जानकारी इकट्ठा कर के पढ़े में सारी रात जागे के पड़ गइल रहे. ओकरा बादे ऊ मैना देवी के किरदार आ लावणी करे में सफल भइली. सीमा सिंह भोजपुरी में लगातार हिट पर हिट फिल्म देबे खातिर जानल जाली आ अचरज ना होखि जब मराठीओ फिल्म में ऊ हिट फिल्मन\nके कतार लगा देस. हाल ही में सीमा सिंह नया साल का मौका पर देखावल जा रहल महुआ टीवी के कार्यक्रम खातिर लाइव परफारमेंस दिहली जवना के देख के दर्शक बाग बाग हो गइलन.\nदिलजले के पोस्ट प्रोडक्शन काम तेजी पर\nगुंजन पंत आ अनारा के रामलखन


बिहार के पंचायत चुनाव के पहिला चरण के मतदान बीस अप्रेल के होखी. ओह इलाकन में चुनाव प्रचार आजु साँझ से बन्द हो जाई. एह दौर के मतदान खातिर बिहार प्रशासनिक सेवा के १२७ अधिकारियन के पर्यवेक्षक बनावल गइल बा. सरकार अपना तरफ से स्वतंत्र आ निष्पक्ष चुना करावे के सगरी तइयारी कर लेबे दावा कइले बिया. मतदान पार्टी आधार पर नइखे होखत.


निरहुआ के ‘‘वर्दीवाला गुन्डा’’ 31 मई से बिहार में – Anjoria\nMay 31, 2013 Editor फिल्म, मनोरंजन 0\nआदिशक्ति इंटरटेनमेंट आ बालाजी सिनेविजन प्रा०लि० के बैनर में बनल आ जूबली स्टार दिनेशलाल यादव निरहुआ अभिनीत भोजपुरी फिलिम ‘‘वर्दीवाला गुन्डा’’ 31 मई से बिहार में रिलीज होखत बा.\nनिर्माता पप्पु भाई आ राजेश सिंह के एह फिलिम के निर्देशक हउवें अहमद फरोग सिददीकी. एह फिलिम में निरहुआ एगो पुलिस इंसपेक्टर रामलोटन पाण्डेय का भूमिका में बाड़ें जवन ‘‘वर्दीवाला गुन्डा’’ बन के मौजूदा सिस्टम में पसरल भठीयरपन के पोल खोलत बा. निरहुआ के नायिका बाड़ी हॉट गर्ल अंजना सिंह. अउरी मुख्य कलाकारन में शशि मोहन सिंह, मनोज टाईगर, ब्रजेश त्रिपाठी, गौरीशंकर, गोपाल राय, रजनीश झाजी आ अवधेश मिश्रा बाड़ें.\nगीतकार विनय बिहारी आ प्यारेलाल यादव हउवें. संगीतकार हउवें मधुकर आनंद.\nनिरहुआ के कहना बा कि ‘‘वर्दीवाला गुन्डा’’ देखे वालन के बहुते पसंद आई.


भोजपुरी फिल्मन के मिलल ओवरसीज मार्केट – Anjoria\nभोजपुरी फिल्मन के पचास साल का इतिहास में पहिला बेर भोजपुरी फिल्मन के अंतरराष्ट्रीय स्तर पर प्रदर्शित होखे के मौका मिले जा रहल बा. हिंदी सिनेमा के निर्माण आ वितरण से जुड़ल मशहूर कंपनी इरोस इंटर नेशनल अब भोजपुरी सिनेमा के समुद्रपार बाजार उपलब्ध करावे का दिशाईं भोजपुरी फिल्मन के सदाबहार सुपर स्टार रवि किशन से गठजोड़ कइले बिया. आ जवना फिल्म से एकर शुरुआत हो रहल बा ऊ ह निर्माता अनिल सिंह आ निर्देशक बबलू सोनी के फिल्म “सत्यमेव जयते”.\nजाने जोग बात बा कि अबले भोजपरी सिनेमा के विदेशन में प्रदर्शन यदा कदा निर्माता के व्यक्तिगत प्रयास से ही होत आइल बा आ उहो कवनो एकाध देश में एकाधे दिन खातिर. बाकिर इरोस इंटर नेशनल अब भोजपुरी फिल्मन के बड़हन पैमाना पर विदेशन में फइलावे के जिम्मा लिहले बा. आ एह खातिर लगभग एक दर्जन देशन के चुनल गइल बा जहाँ भोजपुरी सिनेमा देखावल जाई. इरोस के प्राथमिकता में फिजी, सूरीनाम, गुयाना, मारीशस, बेंकोक आदि देश बाड़ी सँ. एह देशन में भोजपुरियन के संख्या पूरा बा. सत्यमेव जयते का बाद रवि किशन के दोसरो फिल्मन के ओवरसीज मार्केट उपलब्ध करावल जाई. सुपर स्टार रवि किशन के कहना बा कि एह फैसला से भोजपुरी सिनेमा खातिर एगो नया बाजार खुल रहल बा जवना के फायदा विदेशन में रहे वाला भोजपुरिया उठइहें जे चाहियो के भोजपुरी फिल्म ना देख पावत रहले. इरोस के एह कदम से भोजपुरी सिनेमा के नया ताकत मिलल बा.


दीपक दूबे | Anjoria's Weblog\nTag Archives: दीपक दूबे\nभोजपुरी परदा के नयका सितारा दीपक दूबे के कैरियर अब रफ्तार पकड़े लागल बा. ‘बृजवा’ से भोजपुरी परदा पर इंट्री मारे वाला दीपक दूबे के अबहो ले ‘तू ही मोर बालमा’ आ ‘मार देब गोली केहूं ना बोली’ जइसन सुपरहिट फिलिम रिलीज हो चुकल बाड़ी स.\nएगो अउर फिलिम ‘बुलंदी’ अब रिलीज खातिर तइयार हो चुकल बा जवना में दीपक एक्शन भूमिका में बाड़न. फिलिम में इनकर नायिका बनल बाड़ी राखी त्रिपाठी.\nदीपक जल्दिये निर्मात्री रीता प्रकाश आ निर्देशक पारसनाथ सिंह के फिलिम में नजर अइहे. अबही एह फिलिम के नाम नइखे धराइल बाकिर नायिका तनूश्री रहीहें.\nएकरा अलावे दीपक दूबे जीतेश दूबे के फिल्म ‘मुन्नी बदनाम भईल सईया तोहरे खातिर’ में रानी चटर्जी का साथे नजर अइहे,\nकलाकार में प्रकाशित किया गया | Tagged दीपक दूबे\t| Leaveareply\n“मुन्नीबाई नौटंकी वाली”, “बृजवा” आ “मार देब गोली केहू ना बोली” का बाद त दमदार अभिनेता दीपक दूबे के लाटरी लाग गइल बुझात बा. हालही में उनकर फिल्म “बुलन्दीः के शूटिंग पूरा भइल बा जवना के निर्देशन अशोक अत्री कइले बाड़न. एह फिल्म खातिर पिछला दिने खण्डाला में शूटिंग का दौरान दीपक दूबे के स्टंट सीन देख हर केहू दाँत तर अंगूरी दबा लिहल. आपन जान जोखिम में डाले वाला सीन करत दीपक दूबे बहुते उत्साहित रहलन. उनकर कहना बा कि निर्माता निखिल नंदा आ निर्देशक अशोक अत्री से एह फिल्म के कहानी सुनला का बाद जब ऊ सुनलन कि एह फिल्म के नायक उनुके बने के बा त चउँक गइल रहले. कहले कि “बुलन्दी” बहुते बढ़िया बनल बा.\nकलाकार, फिल्म में प्रकाशित किया गया | Tagged दीपक दूबे\t| Leaveareply\nPosted on फ़रवरी 11, 2011 by Anjoria\nदीपक दूबे बतौर नायक अबले चार गो फिल्म में काम कइले बाड़न आ चारो सुपर डुपर हिट रहल. “मुन्नी बाई नौटंकीवाली” त साल २००९ के सबले बड़ हिट फिल्म साबित भइल रहे. ओकरा बाद आइल उनुकर तीनो फिल्म, “बृजवा, तू ही मोर बालमा, मार देब गोली केहू ना बोली”, दीपक दूबे के सफलतम स्टारन का सूची में शामिल करा दिहलसि. आजु हर निर्माता अपना फिल्म में दीपक दूबे के लिहल चाहत बा काहे कि ऊ गजब के एक्शन करेले, कामेडी में बेजोड़ बाड़न, आ रोमांस में त उनुकर जबाबे नइखे. अब दीपक दूबे के चाकलेटी हीरो का तरह पेश करत फिल्म “बुलन्दी”जल्दिये रिलीज होखे वाला बा. एह फिल्म खातिर महीना भर के मशक्कत का बाद दीपक दूबे आपन देह सलमान खान का तरह बना लिहले. फिल्म में उनुकर एक्शन आ अभिनय लाजवाब उतरल बा. लागत बा दीपक दूबे भोजपुरी सिनेमा के खिसियाइल नौजवान वाली खाली जगहा पर काबिज होखे जा रहल बाड़न. उनका साथे काम करे खातिर भोजपुरी सिनेमा के कई गो नायिका तइयार बाड़ी.\nPosted on नवम्बर 2, 2010 by Anjoria\nफिल्म, मनोरंजन में प्रकाशित किया गया | Tagged गुंजन पंत, चुलबुल पाण्डे, दीपक दूबे, भोजपुरी फिल्म, मार देब गोली केहू ना बोली, रविकिशन\t| Leaveareply\nRT @vivekagnihotri: How is everybody today? https://t.co/82X93QWL3r3hours ago\nRT @ErDurgeshPande7: उच्च न्यायालय प्रयागराज के अधिवक्ता श्री अखिलेश त्रिपाठी का एलान, फ्री में लड़ेंगे विष्णु तिवारी के लिए मानहानि मुकदमा…3hours ago\nRT @MrSinha_: Imagine all states announcing reservations for locals. Keralits can’t work in Haryana, Marathis can’t work in Delhi,Biharis c…3hours ago\nRT @FltLtAnoopVerma: Don’t just keep bringing stupid petrol prices conundrum to me I am not the delhi AAPiya who was sold for Rupees 200 w…3hours ago\nRT @Rudra_Awasthi1: यह वही प्रजाति है जो टमाटर महंगा होने पर टमाटर खाने की जिद करती है... प्याज महंगा होने पर प्याज खाने की अभी टमाटर…3hours ago


भोजपुरी फिल्म – पृष्ठ2– Anjoria\nTag: भोजपुरी फिल्म\nनवम्बर 2, 2010 OmPrakash Singh\nभोजपुरी सिनेमा के सफलतम निर्माता में गिनाये वाला रामाकान्त प्रसाद एह साल के ब्लॉक बस्टर रहल फिल्म “दाग” से निर्देशकनो में सफल गिनाये लागल बाड़न. रामाकांत प्रसाद अब फेर भोजपुरिया…\n“मार देब गोली केहू ना बोली”\nभोजपुरी सिनेमा का परदा पर “धर्मवीर”, “मुन्नी बाई नौटंकी वाली”, आ “बृजवा” जइसन सुपर डुपर हिट फिल्म देबे वाला निर्माता जितश दूबे के अगिला फिल्म “मार देब गोली केहू ना…\nनवम्बर 2, 2010 Editor\nवइसे त सुदीप पाण्डे बहुते फिल्मन में काम कर चुकल बाड़ें बाकिर “बलवा” ओह सब से अलगा बा. निर्माता राधे शर्मा के कहना बा कि एह फिल्म के कहानी एगो…\nभोजपुरी सिनेमा के बादशाह कहाये वाला जुबिली स्टार दिनेश लाल यादव निरहुआ भोजपुरी फिल्म निर्मातन के पसन्द त रहबे कइलन, अब हर इलाकाई निर्माता उनका के आपन पहिलका पसन्द बनवले…\nरवि किशन के वापसी बीस साल बाद हो रहल बा.\nएह लेख के माथ पढ़ि के रउरा चिहुँकल होखब काहे की वापसी त ओकर होला जे काम छोड़के गइला का बाद वापिस लवटल होखो. त फेर सवाल उठता की रविकिशन…\nकश्मीर का वादियन में “करेंट मारे गोरिया”\nभोजपुरी फिल्म के शूटिंग के बात आवेला त निर्माता निर्देशक उत्तर प्रदेश – बिहार ना त फेर मुंबई में लोकेशन तलाशेलें. बाकिर एगो भोजपुरी फिल्म अइसनो बा जवना के अधिकतर…\nकश्मीर का वादियन में "करेंट मारे गोरिया"\nजब मनोज तिवारी फफक फफक के रो दिहलें\nभोजपुरी सिनेमा के मेगास्टार मनोज तिवारी बहुते मृदुल आ भावुक इंसान हउवें. एकर एगो नजारा हाल ही में बालीवुड के मशहूर निर्माता के सी बोकाडिया के भोजपुरी फिल्म अपने बेगाने…\nजला देब दुनिया …के भव्य प्रीमियर\nअक्टूबर 23, 2010 OmPrakash Singh\nभोजपुरी सिनेमा के कांस आ टोरंटो फिल्म फेस्टिवल ले चहुँपावे वाली आ एगो अमेरिकन फिल्म निर्माण कंपनी पन फिल्म्स के पहिलका भोजपुरी फिल्म जरा देब दुनिया तोहरा प्यार में के…\nअक्टूबर 5, 2010 OmPrakash Singh\nभोजपुरी सिनेमा के सदाबहार सुपर स्टार रवि किशन के ख्याति आज चहुओर फ़ैल रहल बा. है. भोजपुरी फिल्म जगत में पिछला दस साल से आपन जलवा बिखेरत रवि किशन हिंदी…


independence day celebration - Chhindwara News in Hindi - आन-बान-शान से लहराया तिरंगा | Patrika Hindi News\nPublish: Aug, 15 2019 09:30:37 AM (IST)\nछिंदवाड़ा. स्वतंत्रता दिवस पर पूरे जिले में राष्ट्रध्वज तिरंगा अपनी आन-बान-शान के साथ लहरा रहा है। मुख्य समारोह स्थानीय पुलिस परेड ग्राउंड में हुआ। कलेक्टर डॉ. श्रीनिवास शर्मा मुख्य अतिथि के रूप में ध्वजारोहण कर परेड की सलामी ली।\nआजादी के पर्व को लेकर गजब का उत्साह\nस्वतंत्रता दिवस पर इनका हुआ सम्मान, देखें वीडियो\nडकैती और हत्या का शातिर सरगना चढ़ा पुलिस के हत्थे, देखिए किस तरह मिली पुलिस को सफलता


भारत अउर नेपाल में निरहुआ के ‘शेर ए हिंदुस्तान’ – Bhojpurikhoj.Com\nभारत अउर नेपाल में निरहुआ के ‘शेर ए हिंदुस्तान’\nPublished2months ago on 26 March 2019 By BHOJPURIKHOJ STAFF\nजुबलीस्टार दिनेशलाल यादव निरहुआ एह होली में भोजपुरी फिल्म ‘शेर ए हिंदुस्तान’ से धमाका करे जा रहल बाड़ें. ई फ़िल्म फगुआ के दिन भारत और नेपाल में एक साथ रिलीज़ होइ. 2019 के होली निरहुआ के नाम ही रहे वाली बिया.\nवर्ल्डवाइड चैनल अउर जितेंद्र गुलाटी प्रस्तुत फिल्म के पूरा शूटिंग देश-विदेश के अलग अलग लोकेशन पर कइल गइल बा. फ़िल्म में बेहतरीन लोकेशन के साथे बेहतरीन तकनीक के भी प्रयोग कइल गइल बा.\nफिलिम में दिनेश लाल यादव ‘निरहुआ’ के अलावा विदेशी कलाकार भी नज़र अइहें. निरहुआ के एह फिलिम के आधिकारिक टीजर सुप्रसिद्ध म्यूजिक कंपनी वल्र्डवाइड रिकॉड्र्स भोजपुरी के ऑफिसियल यू ट्यूब चैनल से रिलीज कइल गइल बा.\n© bhojpurikhoj.com, credit: ramchandra yadav\nनिर्माता रत्नाकर कुमार के एह फिलिम में देश और विदेश के टेक्नीशियन के साथे मिलके फिलिम के निर्माण कइल गइल बा. फिलिम के निर्देशक व लेखक मनोज नारायण, सह निर्माता राधेकृष्णा सहा व मुन्ना सिंह अउर कार्यकारी निर्माता इमरोज अख्तर मुन्ना, उपेंद्र सिरसत बाड़ें.\nसहायक निर्देशक चन्द्रा भंडारी अ देव श्रेष्ठा, प्रोजेक्ट डिजाईनर सन्नी शाह जबकि प्रोडक्शन सुभाष काफले व सांतनु सिन्हा, बिजनेस मैनेजर अश्विन चौधरी जी बाड़ें. फिल्म के प्रचार के जिम्मा रंजन सिन्हा, उदय भगत, रामचन्द्र यादव के दिहल गइल बा.\nफिल्म में मुख्य कलाकार दिनेशलाल यादव ‘निरहुआ’, आयुष रिजाल, नीता ढुंगाना, सुनील थापा, सुशील सिंह, संतोष पहलवान अउर अमृत कुमार बाड़ें. फिल्म के निर्माता रत्नाकर कुमार बतवलें कि फिलिम के बड़े पैमाने पर बनावल गइल बा, पिछली फिल्म संघर्ष के तरह ही एह फिलिम के भी फिल्मावल गइल बा. फिलिम में विदेशी कलाकारन के भी शामिल कइल गइल बा अउर उम्मीद बा कि दर्शक आपन प्यार सिनेमा घरन में आके जरूर दिहें.\nन्यूज़ स्टोरी : रामचन्द्र यादव, संपादन : भोजपुरी खोज स्टॉफ\nTags: Dinesh Lal Yadavनिरहुआ\n'क्रेक फाईटर' का ट्रेलर तेजी से हो रहा है वायरल


राहुल के नौटंकी के समर्थन कइलें नॉटी राउत – टटका खबर\nOct 2, 2020 राहुल गाँधी, संजय राउत, हाथरस\nकाल्हु हाथरस के विवादित मामला पर विवाद बढ़ावे के नौटंकी करत कांग्रेसी नेता राहुल आ प्रियंका पीआर एजेन्सी का इशारा पर एगो अइसन नौटंकी कर बइठलें जवना से राहुल गाँधी के बचकानापन सभका सोझा आ गइल.\nपहिले त ई लोग देश में गैर भाजपा शासित राज्यन में होखे वाला बलात्कारन पर चुप्पी साध लेलें आ भाजपो शासित राज्य में अगर बलात्कारी मुसलमान रही त ओकर नामो ना लेन लोग. कुछ भाँड़ मीडियो एह तरह के हिन्दू विरोधी मानसिकता का तहत एह साजिश में शामिल रहेलें. बलात्कार का घटना में पहिले ई देखल जाला कि बलात्कार कवना राज्य में भइल बा. फेर देखल जाला कि केकर बलात्कार भइल. तब नम्बर आवेला ई जाने के कि बलात्कारी के रहुवे. एकरा बादे शुरु कइल जाला हुआँ-हुआँ.\nअगर बलात्कार गहलोत सरकार के राजस्थान में भइल होखे त ओकर चरचा कइल भाँड़ मीडिया आ विरोधी नेतवन ला पाप जइसन होखेला. अगर बलात्कारी कवनो मुसलमान निकलल त ओकर नामो सामने ना आवे दीहल जाई. कवनो पीर मौलवी कुकर्म करत पकड़ाई त मीडिया में ओकरा के बाबा कहि के भा धर्मगुरु कहि के देखावल जाई. लइकी अगर हिन्दू सवर्ण रहल तबो ओकर चरचा ना होखी. बाकिर अगर जे कहीं लइकी दलित हिन्दू निकलल आ आरोपी हिन्दू सवर्ण रहल त ओकरा के एहतरे पेश कइल जाई जइसे कि देश में अइसनका घिनावन पार अउर कहीं होखबे ना करे. आ सोना पर सोहागा तब हो जाई जे राज्य में भाजपा के सरकार रही.\nमोदी आ भाजपा सरकार में कवनो घोटाला भेटात नइखे. एहु चलते खोज-खोज के अइसन मुद्दा निकालल जात बा जवना से भाजपा के घेरल जा सके भा जवना के मुद्दा बना के हिन्दुवन के आपस में लड़वावल जा सके.\nरउरो याद करे के कोशिश करीं जब ई नौटंकी कवनो मुसलमान आरोपी भा सवर्ण हिन्दू भुक्तभोगी ला भइल होखे. भाजपा के कमजोरी कहीं भा सोझबउकपन कि ऊ एह तरह के मामिलन के उभारे भा देश में आग लगावे वाली कोशिश ना कर पावे. आ एह चलते विरोधियन के बवाल अउरी धारदार लागे लागेला.\nराहुल गाँधी अपना सलाहकारन का योजना मुताबिक गिरे के नौटंकी जरुर कइलें बाकिर ढंग से ऊ नौटंकिओ ना कर पावसु. हो सकेला कि निर्देशन कमजोर होखे भा कोरियोग्राफर बाकिर नाम बदनाम त कलाकारे के होखे वाला बा.\nपहिला फोटा देखीं जवना में साफ लउकत बा कि पुलिस वाला राहुल गाँधी के रोके के कोशिश कर रहल बा.\nदोसरका फोटो में देखीं त ऊ राहुल के गिरे से रोके के कोशिश कइले बा.\nबाकिर राहुल सोझ-समुझ के, चिकन जमीन देखि के गिरत एह नीचे वाला विडियो में साफे देखत जा सकेलें.\nNo Difference. #RahulGandhi pic.twitter.com/M4eb1MQdYv\n— TARUN THAKUR Official (@tarun0fficial) October 1, 2020\nबाकिर महाराष्ट के मशहूर नॉटी संजय राउत के कहना बा कि पुलिस वाला राहुल के कॉलर पकड़ि के धक्का देके गिरा दिहलसि. एकरे के कहल जाला नौटंकी के समर्थन में नॉटी.


खबर भोजपुरी में (शुक,5दिसंबर 2014) – टटका खबर\nखबर भोजपुरी में (शुक,5दिसंबर 2014)\n(बियफे4दिसंबर के खबर)\n4 दिसंबर का दिने राष्ट्रपति रहल आर॰ वेंकटरमण के जयंती का मौका पर राष्ट्रपति भवन में पुष्पांजलि अर्पित कइलें मौजूदा राष्ट्रपति प्रणव मुखर्जी.\nमऊ जिला के रानीपुर थाना के महासो गाँव का नियरा एगो बिना फाटक वाला क्रासिंग पर एगो स्कूल वाहन के आजमगढ़ से वाराणसी जात तमसा पैसेंजर ट्रेन से धक्का लाग गइल जवना से पाँच गो छोट विद्यार्थियन के ओहिजे मौत हो गइल आ आठ गो अउरी छात्र घवाहिल हो गइले. राज्य सरकार का तरफ से मृतक के परिवारन के अढ़ाई अढ़ाई लाख आ घाहिलन के पचास पचास हजार रुपिया के आर्थिक सहायता दिहल जाई. एह हादसा के मजिस्ट्रेटी जाँच के आदेश दे सिहल गइल बा. रेल मंत्री सुरेश प्रभु एह हादसा खातिर स्कूल वैन ड्राइवर के दोषी ठहरवले.\nसमाजवादी विचारधारा के राजनीतिक गोलन के आजु बियफे का दिने दिल्ली में मुलायम सिंह यादव का डेरा पर बइठका भइल जवना में जदयू के नीतीश कुमार आ शरद यादव, राजद के लालू प्रसाद यादव, जनता दल सेकुलर के एचडी देवगोड़ा, आ इनेलोद के दुष्यंत चौटाला समेत अउरियो कुछ बड़का नेता लोग शामिल भइल. तय भइल कि सगरी गोल मिला के एगो बड़हन समाजवादी जनता दल बनावे खातिर मुलायम सिंह यादव खाका तइयार करीहें.\nबसपा सुप्रीमो मायावती कहली कि जनता दल परिवार में बसपा के शामिल होखे के कवनो सवाले नइखे उठत काहें कि बसपा राजनीतिक गोले ना एगो सामाजिक आन्दोलनो ह आ भाजपा के विरोध का नाम पर आपन विचारधारा ना छोड़ सके बसपा.\nआजु बैंकवालन के हड़ताल बिहार में भइल. यूपी में काल्हु भइल रहुवे. लगन का मौका पर एह तरह के काम से जनता के परेशान क के आपन तनखाह अउरी बढ़वावे ला सरकार पर दबाव बनावे ला ई हड़ताल कइल गइल.\nएक महीना चलला का बाद आजु हरिहर क्षेत्र में लागल सोनपुर मेला के विधिवत समापन क दिहल गइल. समापन करत बिहार के मुख्य सचिव अंजनी कुमार सिंह कहलन कि मेला से बिहार में पर्यटन के भरपूर बढ़ावा मिले एह बाबत कोशिश होखी.\nरोहतास जिला के सासाराम में धरमशाला का लगे एगो बेकाबू वाहन से कचरा के एगो आदमी के ठाँवे प मौत हो गइल आ दू जने घवाहिल हो गइले.\nआपुस के कड़वाहट भुला के महाराष्ट्र में भाजपा आ शिवसेना में फेरू करार हो गइल आ शुक का दिने शिवसेना के दस गो विधायकन के मंत्री बना दिहल जाई, एह विस्तार में भाजपो के आठ गो नया मंत्री बनावल जइहें. शिवसेना के दू गो मंत्री फरवरी में बढ़ावल जाई. देश में ई पहिला बेर होखत बा कि मुख्य विपक्षी गोल सीधे सरकार में शामिल होखे जा रहल बा.\nभारत के कवनो भाषा के अल्पसंख्यक भाषा ना कहल जा सके. जनगणना का हिसाब से देश में 22 गो अनुसूचित आ 100 गैर अनुसूचित भाषा बाड़ी सँ. गैर अनुसूचित भासन में सबले अधिका भोजपुरी के लोग बा जवना के अनुसूचित बनावे खातिर बेर बेर आंदोलन आ माँग होत रहेला बाकिर पता ना काहें सरकार कवनो ना कवनो बहाने एहसे महटियावत रहेली सँ.\nपिछला महीना छत्तीसगढ़ के नसबंदी कैम्प में भइल मौतन के मामिला में गिरफ्तार मुख्य आरोपी डॉ. आर. के. गुप्ता के बियफे का दिने बिलासपुर उच्च न्यायालय से जमानत मिल गइल.\nबियफे का दिने न्यायमूर्ति कृष्णा अय्यर के सौ साल के उमिर में निधन हो गइल. प्रधानमंत्री नरेंद्र मोदी एह पर संवेदना जतावत उनुका के अनुभवी वकील, प्रख्यात न्यायविद, प्रबुद्ध दार्शनिक आ सबले बढ़ के बढ़िया इंसान बतवले.\nयुवराज सिंह, गौतम गम्भीर, वीरेंद्र सहवाग, हरभजन सिंह आ जहीर खान के अगिला साल होखे वाला विश्व कप टीम खातिर नइखे चुनल गइल. लागत बा कि अब एह खिलाड़ियन के देश खातिर खेले के मौका ना मिली शायद.\nउत्तर प्रदेश के मंत्री आजम खां के कहना बा कि राम जन्मभूमि-बाबरी मस्जिद मामिला से मुख्य मुद्दई हाशिम अंसारी के पीछे हट गइला का बावजूद मामिला पर कवनो असर ना पड़ी. ओने सुने में आवत बा कि हाशिम अंसारी पीएम मोदी से भेंट क के एह मामिला पर जल्दी से फैसला सुनावे खातिर स्पेशल कोर्ट बनावे के माँग करीहें. हाशिम के कहना बा कि समय आ गइल बा कि रामलला के तिरपाल से आजाद करावल जाव.\nमध्य प्रदेश में भइल नगर निकाय चुनावन में भाजपा के निकहा सफलता मिलल बा. राज्य के सगरी नौ गो नगर निगमन में महापौर का पद पर भाजपा के उम्मीदवार जीतल बाड़ें.\nआस्ट्रेलिया दौरे पर गइल भारत के जूनियर पुरुष हॉकी टीम बियफे का दिने ब्रिस्बेन में भइल अपना पहिला मैच में न्यूजीलैंड के 5-1 से हरा दिहलसि.\nबियफे का दिने शेयर बाजारों में तेजी दर्ज भइल आ सेंसेक्स 120 अंक ऊपर चढ़ के बंद भइल.\nस्क्वॉश चैम्पियनशिप में बुध का दिने भारत के महिला स्क्वाॅश टीम आस्ट्रिया के 3-0 से हरवलसि बाकिर दोसरा मैच में दक्षिण अफ्रीका से 1-2 से हार गइल.\nभुवनेश्वर में होखत हॉकी चैंपियन्स ट्राफी के पहिले अभ्यास मैच में भारत के पुरुष हाॅकी टीम आस्ट्रेलिया के दू गोल से हरा दिहलसि. आस्ट्रेलिया एको गोल ना कर पवलसि.\nTags: News in Bhojpuri, खबर भोजपुरी में, मऊ रेल हादसा, रामलला, हाशिम अंसारी


हिन्दू हृदय सम्राट बाल ठाकरे के निधन – Anjoria\nNov 17, 2012 बाल ठाकरे\nहिन्दू हृदय सम्राट, मराठा गौरव आ शिवसेना प्रमुख बाला साहब ठाकरे के आजु शनिचर का दिने दुपहरिया ३ ३३ बजे निधन हो गइल. २३ जनवरी १९२६ के जनमल बाल ठाकरे अपना सगरी जिनिगी शेर लेखा जियले आ आजु उनुका बिना मुंबई, महाराष्ट्र, शिवसेना आ हिन्दुत्व समर्थकन का जिनिगी में एगो बड़हन सूनापन बन गइल बा.\nचन्द्रसेनी कायस्थ परिवार में जनमल बाल ठाकरे बंबई से प्रकाशित होखे वाला फ्री प्रेस जर्नल से अपना कार्टूनिस्ट कैरियर के शुरुआत कइलन. बाद में उनुकर बनावल कार्टून टाइम्स आफ इंडियो में छपल करे. बाकिर साल १९६० मे बाल ठाकरे आपन खुद के कार्टून पत्रिका मार्मिक शुरु कइलन. एही पत्रिका के मार्फत बाल ठाकरे जवन आंदोलन शुरू कइलन तवना चलते बाद में बंबई के नाम बदल के मुंबई कर दिहल गइल. मराठा मराठियन खातिर के नारा ले के अपना राजनीतिक कैरियर के शुरुआत करे वाला बाल ठाकरे बाद में हिन्दुत्व के समग्रता सकार लिहलें बाकिर तबो महाराष्ट्र आ मुंबई में मराठा प्रभुत्व के उनकर आग्रह बरकरार रहल.\nवंशवादी संस्था के सुभावे का हिसाब से उनुको शिवसेना में बेटा भतीजा का बीच विवाद बढ़ चलल त बेटा उद्धव ला उनकर पूर्वग्रह राज ठाकरे से बर्दाश्त ना भइल आ ऊ शिवसेना छोड़ के आपन अलगे सेना बना लिहलन महाराष्ट्र नवनिर्माण सेना. मनसे के आंदोलन कई बेर भोजपुरियन का खिलाफ चलल आ बहुते भोजपुरियन का मन में राज ठाकरे के प्रति दुर्भावना बन गइल. हालांकि बाद का दिन में जब उद्धव ठाकरे के तबियत खराब भइल आ उनुकर एंजिओप्लास्टी करे पड़ल त राज ठाकरे फेर परिवार के नजदीक आवत लउकन.\nपिछला दिने जब बाल ठाकरे के तबियत बहुते खराब हो गइल त उनुकर इलाज घरही राख के जीवन रक्षक उपकरण का सहारे चलावे बचावे के कोशिश कइल गइल बाकिर अंततोगत्वा ऊ आपन नश्चर शरीर छोड़ के अनंत में प्रस्थान कर गइलें.\nउनकर अंतिम संस्कार काल्हु अतवार का दिने कइल जाई. मुंबई त आजुवे से थथम गइल बा आ काल्हु शिवाजी पार्क में अथाह जनसमुद्र उमड़े वाला बा. बाल ठाकरे का निधन पर हार्दिक श्रद्धांजलि देत शिवसैनिक से सहानुभूति जतावत बस अतने कामना बा कि सब कुछ शान्ति से निबट जाव.


जातिवाद, फिरकावाद, भठियरपन आ गंदगी मुक्त भारत बनावे के गोहार लगवलन पीएम – टटका खबर\nजातिवाद, फिरकावाद, भठियरपन आ गंदगी मुक्त भारत बनावे के गोहार लगवलन पीएम\nApr 11, 2018 नरेन्द्र मोदी, नीतीश कुमार, महात्मा गाँधी, मौतिहारी, सत्याग्रह से स्वच्छाग्रह\nमोतिहारी 10 अप्रैल (वार्ता). एहिजा के गाँधी मैदान में मंगल का दिने पीएम नरेन्द्र मोदी पूरा देश के एगो परिवार बतावत देशवासियन से गोहार लगवलन कि सभे आगा बढ़ि के जातिवाद, फिरकावाद, भठियरपन आ गंदगी मुक्त ‘स्वच्छ भारत’ बनावे का काम में लाग जाव.\nचम्पारण सत्याग्रह शताब्दी के समापन समारोह में ‘सत्याग्रह से स्वच्छाग्रह’ अभियान का तहत देशभर से आइल करीब 20 हजार आ देश के बाकी हिस्सन से वीडियो कॉन्फ्रेंसिंग का जरिए जुड़ल लाखों स्वच्छाग्रहियन के संबोधित करत पीएम कहलन कि ई देश सवा करोड़ लोगन के एगो परिवार ह, जवना में जातिवाद, फिरकावाद, भठियरपन आ गंदगी ला कवनो जगहा ना होखे के चाहीं. समाज में पसरल एह बुराइयन के खतम करिए के हमनी का राष्ट्रपिता महात्मा गांधी कै उनुका 150वीं जयंती पर साल 2019 में सच्चा श्रद्धांजलि दे सकब जा.\nप्रधानमंत्री कहलन कि उनुकर सरकार समाज में स्वच्छता ला जागरुकता आ एके परिवार का तरह आपसी प्रेम से रहे के भावना बढ़ावे ला लगातार कोशिश करत बिया. कहलन कि उनुका सरकार के मूल मंत्रे ह कि ‘सभकर साथ सभकर विकास’.\nबिहार के मुख्यमंत्री नीतीश कुमार के बड़ाई करत पीएम के कहना रहल कि स्वच्छ भारत अभियान होखे, करिया कमाई भा भठियरपन का खिलाफ लड़ाई होखे भा आम जनता के सुविधा देबे के बाति होखे, केंद्र आ बिहार के नीतीश सरकारन के नीति एके जस बावे. दुनु सरकार मिलजुल के गरीबन ला काम करत बाड़ी सँ.\nसत्ताग्रह के फेर में 146 मिनट ले भूखाइल बइठलन राहुल\nबिहार के बेटी श्रेयसी के बधाई दिहलें राज्यपाल आ मुख्यमंत्री


दिल्ली सरकार – टटका खबर\nनेेशनल ग्रीन ट्रिब्यूनल दिल्ली में डीजल वाहन के निबंधन पर रोक लगवलसि\nदिल्ली के प्रदूषण रोके खातिर शुक का दिने एनजीटी दिल्ली में डीजल वाहनन के निबंधन पर रोक लगा दिहलसि. सरकारी विभाग अब डीजल से चले वाला वाहन ना खरीद पइहें. आ दस बरीस से पुरान डीजल वाहन के निबंधन के नवीनीकरण ना कइल जाई. एकरा साथही एनजीटी दिल्ली सरकार के ओह फैसला पर सवाल उठवले


टटका खबर, बियफे, सावन अँजोरिया चउथ, 2078 विक्रमी – टटका खबर\nसुप्रीम कोर्ट के वकील अश्विनी उपाध्याय, जे संजोग से भाजपो के नेता हउवें, के काल्हु दिल्ली के अदालत से जमानत मिल गइल. दिल्ली पुलिस के वकील कवनो सबूत ना पेश कर सकलें उनुका खिलाफ. जान जाईं कि मौलाना साद, अमानुल्लाह खान, जामा मस्जिद के इमाम, किसान आन्दोलन का टेंट में बलात्कारियन के, आ शाहीन बाग में हिन्दुवन के कब्र खोदे के नारा लगावे वालन का खिलाफ चुप्पी सधले दिल्ली पुलिस के बर्दाश्त ना भइल कि केहू जमात का खिलाफ नारा लगावे. नारा लगावे का बेरा अश्विनी ओहिजा रहबो ना कइलन आ उनुका हटला के बहुत देर बाद ऊ नारेबाजी भइल रहुवे जवना खातिर अश्विनी के अधरतिया में गिरफ्तार कर लिहलसि अमित शाह के सीधा नियन्त्रण में रहे वाली दिल्ली पुलिस.\nजान जाईं कि अतवार 8 अगस्त का दिने भारत जोड़ो आन्दोलन का बैनर में एगो कार्यक्रम के आयोजन भइल रहुवे जवना में ब्रिटिश गुलामी का दौर के कानूनन के हटावे आ देश में समान नागरिक संहिता लागू करे के मांग कइल गइल. मोदी सरकार के बरदाश्त ना भइल कि ओकरा मुस्लिम प्रेम के विरोध करे केहू. एहसे भाजपाई होखला का बावजूद अमित शाह के दिल्ली पुलिस अश्विनी उपाध्याय के गिरफ्तार करे में कवनो देरी ना कइलसि, भलहीं उनुका खिलाफ कवनो सबूत जुटल ना होखे.\nदेश में हिन्दुवन के कवनो सरकार नइखे आ अब सवर्णों के हित देखे वाला कवनो सरकार नइखे रहि गइल. सभे पिछड़ा, दलित, आ गैर हिन्दुवन के गोल बनि के रहि गइल बा. एकर प्रमाण संसद में मिल गइत जब पिछड़ा वर्ग से जुड़ल एगो विधेयक पर सगरी गोल एक हो गइलें. देश के कवनो दोसरा मुद्दा पर ई गोल एक ना होखसु बाकिर आपन तलखाह आ भत्ता बढ़ावे के होखे भा अपना वोट बैंक के हिफाजत मुद्दा होखे त सांसदन के एकता देखते बनेला. नइसे कुकुरहाँव होखत रही, कवनो बिल पर चरचा ना होखे दी विपक्ष आ सरकार बिना चरचा करवले आपन सगरी विधेयक पारित करावत जाई. बाकिर जब मामिला पिछड़ा वर्ग से जुड़ल होखे त सभे एक बा. आ अब त राष्ट्रीय स्वंयसेवक संघो खुल के आरक्षण के समर्थन करे लागल बा. संघ के संतोष बा कि घीव कतहीं गिरे, बाकिर कवनो ना कवनो हिन्दू का थरिया में गिरे के चाहीं. आरक्षण से हिन्दुवन के एगो बड़हन हिस्सा के फायदा होखत बा त ओकर स्वागत होखे के चाहीं.\nभारत से बरोबरी करे का चाहत में पगलइला का हद ले बेचैन हो चुकल पाकिस्तान एह बाति पर इंगलैंड से आपन विरोध दर्ज करवले बा कि भारतीयन के इंगलैन्ड आवे के छूट दे दीहल गइल बा बाकिर पाकिस्तानियन पर अबहियों रोक मौजूद बा.\nकोरोना के कहर नें कमी अउला का बाद उत्तर प्रदेश सरकार अब कोरोना कर्फ्यू में ढील देत फैसला कइले बिया कि अबसे खाली अतवारे का दिने कोरोना बंदी रहल करी.\nबलिया जिला के रसड़ा इलाका से काल्हु चार गो लूटेरन के करीब पौने छह लाख रुपिया का साथे गिरफ्तार कर लीहल गइल. ई रुपिया एगो एटीएम फ्रेंचाइजी से पिछला 27 जुलाई का दिने लूटल गइल रहुवे.\nगोण्डा जिला के कर्नलगंज इलाका में सोनवार गडियनपुरवा गांव के पोखरा में एगो लाश मिलल. लाश कमालपुर के एगो लइकी के रहुवे.\nमऊ जिला के हलधरपुर इलाका में भइल एगो सड़क हादसा में बहरवा मठिया के एगो बुढ़ औरत आ उनुका भतीजा के मौत हो गइल. एह लोग के कार एगो मोटरसाइकिल वाला के बचावे का फेर में बेकाबू हो के सड़क किनारे गड़हा में पलट गइल.\nचारा घोटाला के सजायाफ्ता मुजरिम लालू प्रसाद यादव अदालत से गोहार लगवले रहुवन कि उनुका खिलाफ चलत बाकी मामिलन के फिजिकल सुनवाई कइल जाव. अदालत उनुकर निहोरा खारिज कर दिहलसि.\nबिहार कांग्रेस के वरिष्‍ठ नेता सदानन्द सिंह लिवर सिरोसिस से पीड़ित हो के दिल्ली के अस्पताल में भरती रहलन. उनुकर बेटा के कहना बा कि सोनिया गांधी आ राहुल गांधी से निहोरा कइला का बादो ऊ लोग कवनो सुध ना लीहल त मजबूरन अब बिहार के मुख्यमंत्री नीतीश कुमार के आश्वासन पर उनुका के पटना के अस्पताल में भरती करावल गइल बा.\nपूर्वी चंपारण के हरसिद्धि इलाका से सुदर्शन न्यूज चैनल के पत्रकार मनीष कुमार सिंह के किडनैप कइला का बाद उऩुकर हत्या क दीहल गइल बा. उऩुकर लाश मठलोहियार गद्दी टोला का लगे चंवर में पानी में फेंकल मिलल. पुलिस एह मामिला में दू गो आरोपियन के गिरफ्तार कर लिहले बिया.


VMW Team: जयपुर में छठ के धूम\nसन 2000 हजार में हम पहिला साल छठ के मौका पर घर से दूर रही... सच बताई .... भीतर से करेजा रोवत रहे. तब एगो संगी हमरा के गलता किनारे लेकर गइल. जइसे गलता के नजदीक पहुंचे लगनीं... छठ वरतिया और उनकर संगी-साथी लो के भीड़ देखके मन धीरे-धीरे हलुक होखे लागल. गलता बीच पर पहुंच के त एकदम से हम हरान रह गइनी... भीड़ लाखों में. बुझाते न रहे कि हम गावं से कहीं बाहर बानी. चारों तरफ माहौल एकदम छठमय भइल रहे...\nखैर... वोकरा बाद से त जब भी छठ में जयपुर में रहेके पड़ेला तब गलता गइला बगैर त कुछ भुलाइल जइसन लागेला.\nअबकी छठी मइया के कृपा से छठ में देवरिया अपना घरे जाएके मौका मिलतआ... घरे जाएके खुशी त बा... बाकी जयपुर के छठ के भी हम ओतने मिस करतानी...\nप्रस्तुतकर्ता VMW Team पर 9:12 pm\nलेबल: निल्को जी, M.k.Pandey, VMW Team


‘नागिन’ फिलिम के धमाकेदार पारिवारिक फैंटेसी ड्रामा बतवलें राजकुमार पाण्डेय – Anjoria\n‘नागिन’ फिलिम के धमाकेदार पारिवारिक फैंटेसी ड्रामा बतवलें राजकुमार पाण्डेय\nलगातार सफल फिलिम दिहला का चलते भोजीवुड में कामयाब फिल्मकार का रूप में स्थापित हो चुकल निर्देशक राजकुमार पाण्डेय के सिनेमा भोजपुरी के ‘मसाला मेकर’ आ ‘मनमोहन देसाई’ओ कहल जाए लागल बा. एही साल उनकर ‘ट्रक ड्राईवर’ आ ‘सौगंध मईया के’ जइसन चर्चित फिलिम सामने अइली सँ आ अब उनकर नइकीओ फिलिम ‘नागिन’ बनके तइयार बा. फिलहाल रानी चटर्जी-खेसारीलाल यादव अभिनीत एह फिलिम के पोस्ट प्रोडक्शन के काम होखत बा. पिछला दिने बोनी कपूरी के स्टूडियो में एडीटिंग क दौरान पाण्डेय जी मुलाकात भइल त ‘नागिन’ क बारे में बातचीत भइल. पेश बा ओही बातचीत में राजकुमार पाण्डेय के टटका आ बेबाक बयानी:\nराजकुमार पाण्डे जी, पिछला दिने राउर फिलिम ‘ट्रक ड्राईवर’ आ ‘सौगंध गंगा मईया के’ बहुते चर्चित रहली स. कइसन रिस्पांस मिलल एह फिलिमन के रउरा नजर में ?\n‘ट्रक ड्राईवर’ आ ‘सौगंध….’ फिलिमन के देश के हर हिस्सा के दर्शक पसनंद कइलें. ‘ट्रक ड्राईवर’ जहां एगो अलगे तरह के दिलचस्प फिल्म रहल, ‘सौगंध मईया के’ भुलाइल-मिलल फार्मूला पर बनल एगो स्वस्थ मनोरंजन देबे वाली फिलिम रहल. एकर पूरा शूटिंग बनारस में भइल रहल आ ई हमर सौभाग्य रहल कि बनारस जइसन धार्मिक नगरी में एकरा के फिलिमा पवनी.\nराउर नइकी फिलिम नागिनो त बनके तइयार बा. कुछ एकरा बारे में बताईं ?\nजी हँ, ‘नागिन’ के शूटिंग पूरा हो गइल बा आ अब पोस्ट प्रोडक्शन चलत बा. ई हमरा होम प्रोडक्शन बैनर साईंदीप फिल्म्स के तले बनल बा आ एहमें मुख्य कलाकार बाड़ी रानी चटर्जी, आ खेसारीलाल यादव, मोनालिसा, मनोज टाईगर, सीमा सिंह, बृजेश त्रिपाठी, वंदिनी मिश्रा, अवधेश मिश्रा वगैरह. एकर कहानी संछेप में ई बा कि शिवम (खेसारीलाल यादव), शिवानी (रानी चटर्जी) आ सोनिया (मोनालिसा) कॉलेजिया स्टूडेंट हउवें आ एके कॉलेज में पढ़त बाड़ें. सोनिया शिवम के चाहेली त ओने शिवानीओ शिवम से बहुते प्यार करेली आ उनुका तनिको ना भावे कि सोनिया शिवम के प्यार करे. शिवानी भिरी देवतन से मिलल ताकत बा काहे कि पिछला जनम में ऊ नागिन रहल. से एह तिकोनिया प्यार वाली कहानी में तरह तरह के विघ्न बाधा आवत बा जवना के कई एक मनोरंजक घटनाक्रम का सहारे देखावल गइल बा. एहमें कुल एगारह गो गीत बा. गीतकार प्यारे लाल यादव आ संगीतकार राजेश-रजनीश हउवे. हमरा बाकी फिलिमन क तरह एकरो गीत संगीत बेहतरीन बा. कुल मिला के कहीं त ‘नागिन’ धमाकेदार पारिवारिक फैंटेसी ड्रामा ह, जे हर वर्ग के दर्शक पसंद करीहें.\nएह फिलिम के खासियत का बा ?\nमनोज कुशवाहा के लिखल एह फिल्म क विषय त बेहतरीन बड़ले बा, रानी चटर्जी, खेसारीलाल यादव, अवधेश मिश्रा वगैरह सगरी कलाकारो एहमें बहुते बढ़िया काम कइले बाड़ें. रानी चटर्जी नागिन के माथ भूमिका में बाड़ी आ किरदार बढ़िया से निभवले बाड़ी. एहमें हम पहिला हाली डिजिटल कैमरा, कम्प्यूटर ग्राफिक्स आ क्रोमा वर्क वगैरह तकनीक इस्तेमाल कइले बानी. भोजपुरी फिलिम होखला का बावजूद तकनीकी जमीन पर ई कवनो हिन्दी फिल्म से कम नइखे.\nख़बर बा कि एहमें दिनेशलाल ‘निरहुआ’ के खास भूमिका बा ?\nजी हँ, ‘नागिन’ में दिनेशलाल ‘निरहुआ’ जी फ्रेंडली अपियरेंस में बानी जवना ला हम दिनेश जी क आभारी बानी. ‘नागिन’ के हम शायद दीपावली छठ पूजा के आस पास रिलीज करब.\nअउरी का प्लान बा राउर ?\nअपना एगो फिलिम ला हम चर्चित लोकगायक राकेश मिश्रा के साइन कइले बानी. अउरी कलाकार के चुनला का बाद एकरा के शुरू करे के बा. अपना बेटा चिंटू के लेके एगो प्रेम कहानी फिलिमो जल्दिए शुरू करे के बा. एकरा अलावे एगो हिन्दी फिलिमो के शुरुआत हो चुकल बा जवना के पटकथा वगैरह पर काम चलत बा. वइसे अबहीं सगरी धेयान त ‘नागिन’ पर बा. एहिजा हम सगरी कलाकारन-फिल्मकारन से कहल चाहब कि दोसरा के दोष खोजला का बजाय बढ़िया स्वस्थ मनोरंजन वाला फिलिम बनावे पर पर ध्यान दिहल जाव त ई हमनी आ इंडस्ट्रीओ ला बढ़िया रही.\n‘प्यार कौनो खेल ना ह’ के शुटिंग पुरा भइल


सेठ जी के बईठक अवरू सेठ जी के ज्ञान\nएगो गांव में एगो सेठ जी रहत रहले। सेठ जी पढ़ल-लिखल ना रहले। सेठ के तीन गो बेटा रहले, तीनों बेटा के सेठ कवनों नाम ना रखले रहन।\nबड़का बेटा के बड़का कहस, मंझीला के मंझीला अवरू छोटका के छोटका कही के बोलावत रहले। सेठ आपन तीनों बेटा के कबो स्कूल ना भेजले। उनकर बेटा इ ना जानत रहलेसन कि स्कूल कवन चिड़िया के नाम ह। सेठ के अपना धन प बहुते घमंड रहे, उ हमेशा इ कहत रहले कि, भगवान के दिहल त सभ कुछ बाटे हमरा भीरी, हमार लईका पढ़-लिख के का करीहे'सन, पढ़-लिख के केहु के चाकरी त करे के नईखे!\nसेठ के बड़का बेटा तनिका समझदार रहे, बाकी मंझीला अवरू छोटका के त बुद्धि से भेंटे ना भईल रहे। अतने ना उ दुनों एक नंबर के आलसी भी रहले'सन। सेठ जी एगो मुनीम भी रखले रहन। उ मुनीम सेठ के लेन-देन के हिसाब राखत रहले। एक दिन के बात ह मुनीम कहले - 'चाचाजी गुजर गईले'।\nसेठ कहले - काहां से गुजरले ह? ऐने से त ना गईले ह, कवना राही से गुजरले ह?मुनीम आपन माथा पिटत कहले - अरे सेठ जी उ भगवान के घरे चल गईले। सेठ कहले - हो सकता कुछुओ बकाया होई, ना त चाचा जी आपन दुकान छोड़ के कतही जाले!\nसेठ जी के बात सुन मुनीम चिढ़ गईले, कहले - 'अरे चाचा जी मर गईले। उनका घरे रोअल-धोअल मचल बा।' सेठ जी कहले - इ त बहुत बाउर हो गईल, चल कवनों बात ना उनका परिवार के कवनों चीज के परेशानी ना होई। मुनीम फिर आपन माथा पिटत कहले - चाचा जी के मेहरारू बाड़ी, छोटे-छोटे चार गो बेटा-बेटी बाड़े'सन, बूढ़ महतारी बाड़ी, बहुत लोग चाचा जी के ग्राहक भी रहन, ओह कुछ लोग के लेनदेन भी होई।\nसमूचा गांव चाचा जी के दुआरी प जामा भईल बा पुछार करे खाती। एहसे, चाचा जी के परिवार के मदद करे खाती, सेठ जी रउआ भी जाए के चाही। सेठ आपन माथा खझुलावत कहले - उ हमरो त चाचा रहन बाकी मुनीम तू इ निमन से जानत बाड़ कि, हम आपन बइठक छोड़ के कतही न जानी। सभ काम बइठ के ही निपटावेनी। आज तक हम केहु के मरला प भी नईखी गईल। हमरा का पता बा कि ''ओहिजा जा के का करे के होई?'' हमरा त कवनों जनावर के भी रोअल पसंद ना परे, त आदमी के रोआई कईसे सुनब। हमार छोटका बेटा के 10 हजार रूपिया दे द, उ दे आई। आखिर अपना बेटा के भी त समझदार बनावे के बा।\nछोटका बेटा रूपिया लेके चल देलस। गाँव के कुछ लोग चाचा जी के पुछार क के आवत रहले, त आपसे में बतियावत रहले की चाचा जी के त शराब जान ले लिहलस, त केहु कहल कि निमन भईल चाचा जी मर गईले, ना त उनका जुआ के बाड़ा खराब आदत लाग गईल रहे। अब कम-से-कम अब उनुकर बाल-बच्चा चैन से त रही! चाचा जी के परिवार त रोज-रोज के चिक-चिक से त बाचल! सेठ के छोटका बेटा भी ई सभ बतियावल सुन लेलस। जब छोटका चाचा जी के घरे पहुंचल त रूपया देत कहलस - "चाचा जी के त शराब खा गईल, उनका जुआ के आदत पड़ गईल रहे। जवन भईल उ बढ़िया भईल, आप लोग के रोज-रोज के चिक-चिक से त मुक्ति मिलल! अब रउआ सभ आराम से त रह सकब!\nछोटका के बात सुन चाची ज़ोर-ज़ोर से माथा पीट के रोवे लगली। कुछ लोग उठ के छोटका के मारे पिटे लगले। छोटका केहु तरे जान बचा के भागल। छोटका घरे आके सेठ जी के सभ बात बतवलस। छोटका के बात सुन के सेठ आपन मंझीला बेटा के बोलवले। मंझीला के बीस हजार रूपिया देके कहले, देख मंझीला 'छोटका जाके काम बिगाड़ देले बा, तू जो आ बिगड़ल बात के संभाल ले।'\nमंझीला चाचा जी के घरे पहुंचल। अभी तक रोअल-धोअल चलते रहे। मंझीला त बिगड़ल बात ‘सम्हारे’ आईल रहे त भला चुप कईसे रहे। मंझीला कहलस- हमरा के सेठ जी भेजले बानी। चाची के बीस हजार रूपिया देत कहलस कि 'तनिका देर पहीले छोटका आइल रहे, अभी उ बहुते छोट बा कुछु गलती बोल के चल गईल ह। चिंता के कवनों बात नईखे, अब से केहू मरी त छोटका ना हम आइब।' ल, अब ना बनल - अवरू बन गईल।\nएतना बात सुनते चाची चिल्ला-चिल्ला रोवे लगली। छोटका के मार पड़ल त भला मंझीला कईसे बाच के आइत, ओकरो के खाए भर लोग बान्हीए दिहले। अब त बात अवरू बिगड़ गईल, मुनीम बेचारु केहू तरे बात के सम्हरले। कुछ दिन बाद जब चाचा जी के क्रिया-काम होखे के रहे ओह दिन मुनीम सेठ जी के कहले कि, 'सेठ जी आज त कम-से-कम चल जाई। बाक़ी सेठ जी काहे के जाए-जास। उ आपन बड़का बेटा के बोलवले, आ तीस हजार रूपिया देत कहले, 'हमार बात कान खोल के सुन, छोटका अवरू मंझीला जाके काम त बिगाड़ आइल बाड़’सन, तू जाके कुछ अईसन कर कि बिगड़ल बात समहर जाय।'\nबड़का दुनों से तनी चतुर चालाक रहे। उ तीस हजार रूपिया लेके गईल आ कुछ देर के बाद वापस आ गईल। बड़का सेठ जी के रूपिया देत कहलस कि 'आपके चाचा जी त बहुते परेशानी में रहन। उ आपन समुच जिनगी दुकान में ही बिता दिहले। दुकान ही उनकर सभ कुछ रहे, दुकान में ही सुतस आ दुकान में ही बइठस। जियत जिनगी कवनों सुख ना कईले। आज उनका क्रिया-काम में समूचा गांव जामा भईल बा। रंग-रंग के पकवान बनल बा। चाचा जी के जे करजा लेले बा आज उहो पाती प बईठ के खाना खात बाड़े। लोग अंगूरी चाट-चाट खात बाड़े, जईसे उ केहू के मरला प ना बालुक कवनों शादी-बियाह में खात होखस।\nबड़का आगे कहलस कि दान में बरतन, खाटी-माची, से लेके अनाज के संगे-संगे ना जाने केतना तरह के चीज दान कईल जाता। राउर चाचाजी जवन कुछ कमइले रहन, उ सभ आज श्राद्ध के नाम प लुटावल जाता। अईसन लूट खाती एको रूपिया दिहल बेकार बाटे।\nबड़का के बात सुन के सेठ मुनीम के मुंह ताके लगले। मुनीम कहले 'बड़का बेटा ठीक कईनी, जे रूपिया ना देनी। एह तरे लुटावे खाती रूपिया देला के कवन काम बा। मुनीम कहले, सेठी जी दुनियादारी के समझ बईठक में बईठ के ना होखे, बालुक समाज में उठला बईठला से होखेला। सेठ कुछ देर सोचला के बाद कहले मुनीम ठीक क़हत बाड़। चाचा जी के परिवार के मदद त हम करब बाक़ी दूसरा तरीका से। सेठ जी कहले आज से हम ए बईठक के छोड़त बानी। आज से हम लोग के बीच उठब-बईठब।\nFirst Update: 11 May, 2014 07:23 PM


टटका खबर, बुध, २३ जून – Anjoria\nटटका खबर, बुध, २३ जून\nजून 23, 2010 news in bhojpuri, टटका खबर\nनीतीश के शर्त भाजपा नामंजूर कइलसि\nकहलसि कि गठबन्हन कवन एक दल का शर्त पर ना चल सके. भाजपा के चुनाव प्रचार में नरेन्द्र मोदी भा वरूण गाँधी भा दुनु के बोलावल भा ना बोलावल भाजपा तय करी. दोसरा तरफ नीतीश एह शर्त पर अड़ल बाड़न आ अब शायद उनकर पार्टी अलगा चुनाव लड़े के फैसला करी. भाजपा के कुछ बिहारी नेता अपना सत्ता लोलुपता का कारण नीतीश का साथ बनल रहल चाहत बाड़न.\nकेन्द्रीय गृह मंत्रालय अफजल के फाँसी के सलाह दिहलस\nअपुष्ट खबरन में कहल जा रहल बा कि गृह मंत्रालय अफजल के फाँसी देबे के सलाह दिहले बा. अब ई सलाह प्रधानमंत्री कार्यालय भेजल जाई जहाँ से ओकरा के राष्ट्रपति भवन भेज दिहल जाई. परम्परा का मुताबिक राष्ट्रपति के ई सलाह मान लेबे के चाहीं बाकिर राष्ट्रपति एकरा के सरकार का लगे वापिस फेर से विचार करे खातिर भेज सकीले.\nचीन पाकिस्तान में दू गो परमाणु केन्द्र बनाई\nभारत के चिन्ता नकारत चीन अपना दोस्त पाकिस्तान खातिर दू गो परमाणू केन्द्र बनावे के तय कइले बा. एकर एलान काल्हु न्यूजीलैण्ड में होखे जा रहल न्यूक्लियर सिक्यूरिटी ग्रुप का बईठका में कइल जाई. चीन एहसे पहिलहू पाकिस्तान में दू गो परमाणु केन्द्र बना चुकल बा.\nपटना में बम विस्फोट से एक आदमी के मौत दू गो बच्चा घवाहिल\nआजु सबेरे पटना के नालन्दा मेडिकल कालेज परिसर में एगो कूड़ेदान से कूड़ा बिटोरे गइल एगो लड़िका के कुछ गड़बड़ चीज लउकल त ऊ अपना बाप के बोला लिहलस बाकिर जब ले ऊ ओहिजा चहुँपल तबले बम विस्फोट हो गइल आ ओकर ओहिजे मौत हो गइल. ऊ लड़िका आ एगो दोसरो लड़िका बुरी तरह घवाहिल हो गइल बाड़े.\nलालू पासवान के कोर्ट में हाजिर होखे के समन\nजनवरी में बिहार बन्द का दिने सार्वजनिक संपत्ति के नुकसान चहुँपावे आ एगो वकील सुधीर कुमार ओझा का साथे बदसलूकी करे का मामिला में २४ जुलाई के खुद अपने हाजिर होखे के समन मुजफ्फरपुर का कोर्ट से जारी भइल बा.\nपटना पुलिस दस गो अपराधी के गिरफ्तार कइलसि\nमंगल का दिने पटना का लोहानीपुर से आ गाँधी मैदान इलाका से दस गो अपराधियन के गिरफ्तार करे में सफल रहल. पुलिस के जानकारी मिलल रहुवे कि कुछ लोग पटना से असलहा सप्लाई के काम करत बा जवन नक्सलियन आ दोसरा अपराधियन के दिहल जा रहल बा. पुलिस का मुताबिक पकड़ाइल बदमाश बस कैरियर के काम करेले. एगो दोसरा खबर का बाद पुलिस लोहानीपुर में छापा मरलस आ ओहिजा से एगो व्यवसायी के लूटे के योजना में लागल आउर गो अपराधियन के पकड़ लिहलसि.\nजम्मू काश्मीर में सेना के कर्नल शहीद\nकाश्मीर का लोलाब घाटी का घन जंगल में आतंकियन का साथ हो रहल मुठभेड़ में १८ राष्ट्रीय रायफल्स के कमाण्डिंग आफिसर कर्नल नीरज सूद शहीद हो गइलन. मुठभेड़ वाली जगहा पर अतिरिक्त सुरक्षा बल भेजल गइल बा जहाँ मुठभेड़ अबहियो जारी बा.\nगाजीपुर जेल में तीन गो कैदियन के रहस्यमय मौत\nसोमार रात से गाजीपुर जेल में तीन गो कैदियन के मौत हो चुकल बा, जेल अधिकारी पहिला मौत के खुदकुशी बतवले रहले बाकिर ओकरा बाद दू गो अउरी मौत हो गइला का बाद अधिकारी कुछ नइखन बोलत. बतावल जात बा कि जेल का कैन्टीन में गैर कानूनी रुप से उपलब्ध कोल्ड ड्रिंक पियला का बाद चार गो कैदियन के तबियत खराब हो गइल आ एक एक करके तीन गो के मौत हो गइल. चउथका जिनिगी आ मौत का बीचे झूल रहल बा. अधिकारी इहो बतावे के तइयार नइखन कि कैण्टीन में कोल्ड ड्रिकं कइसे उपल्बध भइल?\nपेट्रोल डीजल महँग करे खातिर केन्द्र सरकार बेचैन\nकेन्द्रीय पेट्रोलियम मंत्री मुरली देवड़ा कई बेर कह चुकल बाड़न कि उपभोक्ता के राहत देबे खातिर राज्य सरकार पेट्रोल डीजल पर बिक्री कर कम करस. शुक का दिने दिल्ली में एह विषय पर विचार करे खातिर बनावल मंत्रियन के समूह के बईठका होखे जा रहल बा कि पेट्रोल डीजल के दाम पर से सरकारी नियन्त्रण हटावल जाव कि ना. अगर अइसन हो गइल त पेट्रोल तुरते चार रुपया महँग हो जाई. डीजल आ रसोईयो गैस के दाम बढ़ल तय बा.\nफीफा वर्ल्ड कप में काल्हु का मैच में अर्जेण्टिना ग्रीस के दू शून्य से हरा दिहलस. ऊ अबतक के तीनो मैच जीत लिहले बा. दोसरा मैच में उरुग्वे मैक्सिको के हरा दिहलस आ प्रीक्वार्टरफाइनल खातिर क्वालिफाई कर गइल. तीसरका मैच में दक्षिण अफ्रीका फ्रांस के दू एक से हरा के ओकरो के बाहर के रास्ता देका दिहलस. अपनहू ऊ बाहर हो गइल बा. आजु अमेरिका के अल्जीरिया से, इंगलैण्ड के स्लोवानिया से, आ घाना के जर्मनी से मैच होखे वाला बा.\nटटका खबर, मंगल, २२ जून\nटटका खबर, बियफे, २४ जून


‘काहे कईलऽ हमसे घात’ के प्रीव्यू शो – Anjoria\nरीगल थियेटर फिल्म्स के बैनर तले बनल भोजपुरी फिल्म ‘काहे कईलऽ हमसे घात’ के प्रीव्यू शो पिछला दिने मुंबई के फन रिपब्लिक थियेटर, अंधेरी (पश्चिम) में देखावल गइल. एह फिल्म में देखावल गइल बा कि प्यार, मोहब्ब्त के झाँसा देके कवना तरह आजु के लड़िका भोली भाली लड़िकियन के अपना मोहजाल में फंसाके ओकनी के दैहिक शोषण करेले आ फेर उनुका के मरे ला मजबूर कर देले. एही सब का चलते फिल्म के नायिका रानी के प्यार, मोहब्बत आ लड़िकन का जाति से नफरत हो जात बा. बाद में उनुका जिनिगी के एगो मोड़ पर फिल्म के नायक राजन से भेंट होखत बा त रानी के भ्रम मेटा जाता कि सगरी लड़िका एके लेखा ना होले आ ऊ राजन से प्यार करे लागत बाड़ी. लेकिन जब उनुका पता चलत बा कि प्यार के नाम पर ओकरो साथे एगो षड्यंत्र रचात बा त ओकरा गोड़ तरे से जमीन घसक जाता.\nएक्शन से भरपूर एह फिल्म के म्यूजिक एगो मजबूत पक्ष बा, मनोरंजन का साथे-साथ एह फिल्म में एगो संदेशो बा. फिल्म के निर्माता मुन्ना रिज़वी, निर्देशक संगीत कुमार, संगीतकार राज सेन, गीतकार एस. कुमार, कैमरामैन रवि चंदन, नृत्य निर्देशक एंथोनी, संवाद लेखक मनोज के. कुशवाहा आ सह-निर्माता हउवे शिवा चौधरी अउर कमर कुरैशी. फिल्म के कलाकारन में रानी चटर्जी, विराज भट्ट, राज प्रेमी, बृजेश त्रिपाठी, सूर्या, सी.पी. भट्ट, मेहनाज, अयाज खान, के.के. गोस्वामी, राम मिश्रा, रानी खान, डा. अभय आशियाना, पुरनेला राय वगैरह के खास भूमिका बा.\nएह प्रीव्यू शो का अवसर पर संजय पंजियार एस.एस. ललित, लियाकत गोला, हैदर काजमी, उत्तम कुमार, श्रीकनकनी, अश्विनी वर्मा आ यूनिट के सगरी लोग मौजूद रहुवे.


सलमान का राहे चललन प्रवेशलाल – Anjoria\nसलमान का राहे चललन प्रवेशलाल\nभोजपुरी सिनेमा के यंग स्टार कहाये वाला प्रवेशलाल यादव निरहुआ इंटरटेनमेंट के फिल्म “औलाद” में बॉलीवुड सितारा सलमान खान का तरह आपन शर्ट उतार के उघारे देहे नचलहू बाड़न. असलम शेख का निर्देशन में बनल एह पारिवारिक कहानी वाली फिल्म में प्रवेशलाल एगो गँवई नवजवान का भूमिका में बाड़न. मुख्य नायक दिनेश लाल यादव निरहुआ बाड़े.\nभोजपुरी सिनेमा के दबंग स्टार सुशील सिंह\nपवन सिंह आ रामाकांत प्रसाद पहिला बेर साथ साथ


Dr Ganesh Prasad was an invaluable heritage of Bhojpuri pride and glory Bhojpuri Spl: भोजपुरिया स्वाभिमान आ गौरव के अनमोल थाती रहन डॉ गणेश प्रसाद– News18 Hindi\nBhojpuri Spl: भोजपुरिया स्वाभिमान आ गौरव के अनमोल थाती रहन डॉ गणेश प्रसाद\nडॉ. गणेश प्रसाद अइसन अनमोल रतन रहलन, जेकर नांव-जस सउंसे दुनिया-जहान में फइलल-पसरल रहे आ ऊ बलिया के पहिल मनई रहलन, जेकर नांव अंगरेजी विश्वकोश में दरज रहे. कहल जाला कि होनहार बिरवान के होत चिकने पात.\nLast Updated : February 19, 2021, 10:04 IST\nजवन समाज अपना बेशकीमती विरासत के भुला-बिसरा देला, अपना महान विभूतियन के इयाद ना करे, ऊ भलहीं कतनो विकास भा बढ़न्ती कऽ लेउ, बाकिर ओकर कतहीं थेघ-अलम ना होला आ ओइसन समाज एहसान फरामोश कहाला. भोजपुरी के गौरव डॉ गणेश प्रसाद एगो अइसने महान विभूति रहलन,जेकरा के हमनीं के एकदमे भुला-बिसरा देले बानीं जा. नवकी पीढ़ी के त ई पतो ना होई कि के रहलन गणेश प्रसाद?\nलरिकाईं आ पढ़ाई-लिखाई\nगणेश प्रसाद अइसन अनमोल रतन रहलन, जेकर नांव-जस सउंसे दुनिया-जहान में फइलल-पसरल रहे आ ऊ बलिया के पहिल मनई रहलन, जेकर नांव अंगरेजी विश्वकोश में दरज रहे. कहल जाला कि होनहार बिरवान के होत चिकने पात. गणेश प्रसाद जनमजात मेधावी रहलन आ अगहन महीना के अमवसा का दिने 15नवम्बर, 1876 के बलिया जिला के जलालपुर में कायथ परिवार के बाबूजी रामगोपाल लाल आ माई जूठन देवी का कोख से जनमल गणेश प्रसाद लरिकाइएं से अंतर्मुखी आ पढ़ाई-लिखाई में अतना तेज-काबिल रहलन कि पनरह साल से कमे उमिर में जिला स्कूल,बलिया से इंट्रेन्स के इम्तिहान पहिला दरजा से पास कऽके आठ रोपया के वजीफा पावे लगलन. फेरु त प्रयागराज (ओह घरी इलाहाबाद) के म्योर कॉलेज से इंटरमीडिएट आ इलाहाबाद विश्वविद्यालय से गणित विषय में बीए आउर एम ए के उपाधि प्रथम श्रेणी में हासिल कइलन. कहल जाला कि इम्तिहान का पहिले ऊ पाठ्यक्रम के चालीस बेरि हल कऽके इम्तिहान से एकदम निफिकिर हो जात रहलन. इलाहाबाद यूनिवर्सिटिए से जब ऊ सन् 1898 में डी एससी के उपाधि लिहलन,त ऊ ओह विश्वविद्यालय के पहिल छात्र रहलन,जेकरा के डी एससी के उपाधि मिलल रहे.\nजब ऊ कुजाति छंटइलन\nओह घरी भोजपुरिया समाज के का हाल रहे,एकर अंदाज एही बात से चलि जाई कि गणेश प्रसाद जब अपना विलक्षण मेधा से छात्रवृत्ति पाके सन् 1899से 1904 ले कैम्ब्रिज विश्वविद्यालय से गणित में शोध कऽके स्वदेश लवटलन,त उन्हुका अवदान प नाज़ करे का जगहा सउंसे बिरादरी उन्हुका के कुजाति छांटि दिहलस.ई एगो नमूना बा तत्कालीन सामाजिक रूढ़िवादिता-अंधविश्वास-कुरीति के. बाकिर तरक्कीपसन गणितज्ञ गणेश प्रसाद इचिकियो विचलित ना भइलन आ ताजिनिगी हरसंभव कोशिश कइलन कि भोजपुरिया समाज के बढ़न्ती होखे आ ओकर नांव देश-दुनिया में उजागर होखे.\nविदेशी भाषा पर अधिकार\nएक ओरि कैम्ब्रिज विश्वविद्यालय में उन्हुकर गणितीय शोध सउंसे दुनिया में चरचा के विषय बनल,उहंवें दोसरा ओरि उन्हुका भाषा-प्रेम के खास जिकिर होखे कि कैम्ब्रिज से छुट्टी पावते गांटिगन विश्वविद्यालय में जा-जाके ऊ अंगरेजी का संगहीं जर्मन,फ्रेंच आउर इटालियन भाषा में पूरा अधिकार आ दक्षता हासिल कऽ लेले रहलन. उन्हुकर नांव विश्वप्रसिद्ध गणितज्ञ का रूप में अंगरेजी के विश्वकोश में शामिल कइल गइल रहे.\nप्राध्यापक से कुलपति ले\nजवना म्योर सेंट्रल कॉलेज में गणेश प्रसाद एगो विलक्षण प्रतिभासम्पन्न छात्र का रूप में शोहरत हासिल कइले रहलन, ओही कॉलेज से अतिरिक्त प्राध्यापक के पद पर उन्हुका अध्यापन के शुरुआत भइल रहे. गणित के उच्च शिक्षा में मानक स्थापित करे खातिर उहां से बनारस के क्वींस कॉलेज में गणेश प्रसाद जी के तबादला हो गइल रहे. काशी हिन्दू विश्वविद्यालय के प्राचार्य के पद पर सन्1918 में एह गणितज्ञ के बहाली भइल.देश-विदेश में बढ़ल शोहरत के देखत गणेश प्रसाद के कुलपति के पद पर प्रतिष्ठित कइल गइल. फेरु त कुलपति आ प्राचार्य-दूनों जिम्मेदारी उहेंके निबाहे के परल.दूनों पद के तनखाह सउंपल गइल,बाकिर उहांके खाली प्राचार्य के वेतन स्वीकार कइनीं आ कुलपति के तनखाह लवटा दिहनीं.\nगणित-शोध से विधान सभा तक\nडॉ आशुतोष मुखोपाध्याय गणेश प्रसाद जी के गणित का क्षेत्र में ऐतिहासिक अवदान से प्रभावित होके सादर कोलकाता लिआ जाके उहां घोष चेयर के प्रधान बनवले. आगा चलिके हाडिंग्स चेयर के प्राध्यापको का रूप में गणेश प्रसाद जी के सेवा लिहल गइल. ओह घरी उहां के बदउलत गणित-शोध के काम चरमोत्कर्ष पर पहुंचि गइल रहे. अतने ना, चाहे काशी विश्वविद्यालय होखे भा इलाहाबाद या आगरा विश्वविद्यालय-हरेक जगहा के कार्यकारिणी में गणेश प्रसाद जी के शामिल कऽके विश्वविद्यालय गौरवान्वित होत रहलन स. उहांके इंडियन साइंस कांग्रेस के गणित आउर भौतिक विज्ञान शाखा के सभापतिओ बनावल गइल रहे.सन् 1924से 1927 ले गणेश प्रसाद जी उत्तर प्रदेश विधानसभा के सदस्यो रहनीं.\nभारतीय भाषा के पोषक\nहालांकि गणेश प्रसाद जी अंगरेजी, जर्मन,फ्रेंच, इटालियन जइसन विलायती भाषा के गहिर ज्ञान रहे,बाकिर उहांके सही माने में भारत आ भारतीय भाषा के पोषक रहनीं. उहांके ओही घरी एह बात के सिफारिश आ ऐलान कइले रहनीं कि देश के मए विश्वविद्यालयन में सभ विषय के उच्च शिक्षा हिन्दी में दिहल जाए के चाहीं आ लरिकन के शुरुआती पढ़ाई के माध्यम भोजपुरी भा अउर ओह हलका के लोकभाषा-बोली के बनावे के चाहीं. गणेश प्रसाद जी अपना सिद्धांत के अतना पक्का रहनीं कि उहांके अपना गणित विषयक तमाम उच्च स्तरीय ग्रंथन के हिन्दी में अनूदित करे के काम शुरू कऽ देले रहनीं, बाकिर एही बीच 6मार्च,1935 के एकाएक दिमागी नस फाटि गइल रहे आ उहांके एह लोक से मुकुती मिलि गइल रहे.\nगणेश प्रसाद जी के इकलौती बेटी रहली कृष्ण कुमारी,जेकरा पर उहांके आपन जान-परान लुटावत रहनीं, काहें कि पत्नी पहिलहीं सरग सिधारि चुकल रहली. बाकिर बेटिओ महज सोरह बरिस के उमिर में क्षय रोग से पीड़ित होके सन् 1909में एह निठुर संसार से कूच कऽ गइल रहली. ओही घरी कोलकाता के एगो अंतरराष्ट्रीय गणित सेमिनार में गणेश प्रसाद जी के व्याख्यान देबे के रहे. उहांके अपना दिल प पथल राखिके ऊ ऐतिहासिक व्याख्यान देले रहनीं. गणेश प्रसाद जी में सामाजिक सरोकार कूटि-कूटि के भरल रहे. जवना घरी उहांके विलायत से पढ़ाई कऽके लवटल रहनीं,बिरादरी के लोग कहले रहे कि जदी ऊ प्रायश्चित कऽ लेसु, त जाति से बहिष्कृत ना कइल जाई, बाकिर उन्हुका ई दकियानूसी शर्त मंजूर ना रहे. उहांके साफ कहनाम रहे कि भलहीं हमरा के बिरादरी से बहरिया दिहल जाउ, बाकिर हम ताजिनिगी सउंसे समाज के जगावत रहबि आ प्रगतिशील सोच भरत रहबि. बाकिर हाय रे मतलबी समाज! आपन देश, आपन लोग सही माने में गणित के रतन, देश रतन के भुला-बिसरा दिहल. तबे नू अउर जगहा के त छोड़ दीं,उहांके जनमभूइं बलियो में गणेश प्रसाद, विलक्षण गणितज्ञ के इयादि में ना कवनो स्मारक, ना शोध संस्थान भा गणित के कवनो पीठ बा. इहां ले कि कवनो पुस्तकालयो-वाचनालय भी नइखे. (लेखक भगवती प्रसाद द्विवेदी जी वरिष्ठ साहित्यकार हैं.)\nBhojpuri Bhojpuri News पटना भोजपुरी भोजपुरी न्यूज रांची लखनऊ


टटका खबर, (शुक, 13 मार्च 2015) – टटका खबर\nMar 13, 2015 News in Bhojpuri, टटका खबर\n(बियफे, 12 मार्च के खबर)\nभाजपा राष्ट्रीय कार्यकारिणी के फेर से बनवाल गइल बा. एह कार्यकारिणी में सुब्रह्मण्यम स्वामी के शामिल कइल गइल बा आ स्मृति इरानी, नजमा हेपतुल्ला आ हेमा मालिनी वगैरह कुछ पुरान लोग के बाहर राखल गइल बा. 178 सदस्य वाली एह कार्यकारिणी के कुछ जगह अबहियों खाली बा. भाजपा के पुरनिया नेता बाजपेयी, आदवाणी आ जोशी के साथही प्रधानमंत्री नरेन्द्र मोदी समेत सगरी भाजपा शासित राज्यन के मुख्यमंत्री आ गठबन्हन शासित राज्यन के उपमुख्यमंत्रियन के एहमें राखल गइल बा.\nकांग्रेस के मना लिहला का बाद केन्द्र सरकार राज्यसभा से बीमा संशोधन विधेयक 2015 पास करा लिहलसि. वोटिंग का बेरा तृणमूल कांग्रेस, बहुजन समाज पार्टी, समाजवादी पार्टी आ जनता दल यूनाइटेड के सांसद बाहर निकल आइल रहलें. अब बीमा के काम करे वाली कंपनियन में 49 फीसदी ले विदेशी निवेश आ सकेला. बीमा कर्मचारी एह विधेयक का खिलाफ बाड़े काहे कि अब ओह लोग के मुनाफा घट जाई आ काम करे के पड़ी. तीन साल से अधिका पुरान पालिसी के भुगतान के रोकल ना जा सकी. पहिले पूरा समय ले भुगतान करवला का बाद जब कंपनी के भुगतान के समय आवत रहुवे त बहाना खोजात रहुवे कि पालिसी में का गड़बड़ भा गलत जानकारी दिहल रहे आ भुगतान के बरीसन लटका के राखल जात रहुवे.\nमंत्रालयन से सरकारी दस्तावेज चोरावे आ लीक करे का मामिला में बियफे का दिने फेरू सीबीआई कई जगहा छापा मरलसि. एह मामिला में एगो चार्टर्ड एकाउन्टेन्ट समेत तीन लोग के पकड़ल गइल आ साठ लाख रुपिया नगदी बरामद कइल गइल,\nकोयला घोटाला में घेराइल यूपीए सरकार के प्रधानमंत्री रहल मनमोहन सिंह से एका देखावे खातिर सोनिया गाँधी समेत कांग्रेस के नेता करीब पाँच सौ मीटर पैदल चल के मनमोहन सिंह के डेरा चहुँपल लोग जहाँ मनमोहन सिंह ओह लोग के स्वागत करे ला खड़ा रहलन. कहल जात बा कि कांग्रेस का सोझा मजबूरी बा उनकर साथ देबे के काहें कि अगर उनकर ढाल हट गइल त कांग्रेस का मुँहे करीखा लागे से बचावल ना जा सकी. अब उमेद कइल जा सकेला कि मौनी बाबा के मौन बरकरार रह जाई.\nमॉरीशस, सेशल्‍स आ श्रीलंका के यात्रा पर निकलल पीएम मोदी बियफे का दिने मारीशस के पोर्ट लुइस में तटीय सुरक्षा पोत बाराकुडा के जलावतरण समारिह में बोलत आशा जतवलन कि हिंद महासागर के देशो मालदीव आ श्रीलंका के साथ शुरू भइल भारत के समुद्री सुरक्षा सहयोग में शामिल हो जइहें. शिव भक्त मोदी मारीशस के मशहूर शिवमंदिर में पूजा अर्चना कइलें.\nजनवरी महीना में देश के औद्योगिक उत्‍पादन दो दशमलव छह प्रतिशत बढ़ गइल जबकि पिछला साल ई महज एक दशमलव एक फीसदी रहुवे. शेयर बाजार में पिछला तीन दिन से चलत गिरावट के रुख बियफे का दिने पलट गइल आ सेंसेक्स 271 अंक आ निफ्टी 76 अंक चढ़ के बंद भइल.\nरुपिया डालर का मुकाबले 28 पइसा मजबूत भइल. सोना आ चांदी के दाम कम भइल.\nआई सी सी क्रिकेट विश्व कप के मैच में बियफे का दिने दक्खिन अफ्रीका 146 रन से संयुक्त अरब अमारात के हरा दिहलसि. शुक का दिने न्‍यूजीलैंड के मुकाबला बांग्‍लादेश से आ इंग्‍लैंड के मुकाबला अफगानिस्‍तान से होखे वाला बा.\nघरेलू क्रिकेट में मौजूदा चैम्पियन कर्नाटक एक पारी आ 217 रन से तमिलनाडु के हरावत आठवां बेर रणजी ट्राफी के खिताब जीत लिहलसि.\nबिहार सरकार के बजट आजु विधानसभा में पेश कइल गइल. एहमें कवनो नया कर नइखे लगावल गइल.\nभोजपुरी में देश दुनिया के खबर (अतवार, 1 मार्च 2015)


मनोज तिवारी के नया होली एलबम ‘रंग ले के दौड़े हनुमान जी’ – Anjoria\nमनोज तिवारी के नया होली एलबम ‘रंग ले के दौड़े हनुमान जी’\nभोजपुरी मेगा स्टार आ लोकप्रिय गायक मनोज तिवारी अबकी होली का मौका पर अपना करोड़ों प्रशंसकन खातिर ले आइल बाड़े एगो होली एलबम जवना के नाम ह ‘रंग ले के दौड़े हनुमान जी’. पूरा तरह फगुआ अंदाज़ वाला एह होली एलबम के विकॉन म्यूजिक जारी करी.\nविकऌन म्यूजिक एहसे पहिले अमिताभ बच्चन आ मनोज तिवारी का आवाज़ में ‘हनुमान चालीसा’ जारी कइले रहल आ जवन बहुते लोकप्रिय भइल. अब एलबम ‘रंग ले के दौड़े हनुमान जी’ से खुद मनोजो तिवारी बहुते उत्साहित बाड़न. कहले कि ई एलबम एगो अलगे सवाद दी होली प्रेमियन के. टाईटले बतावत बा कि ई कुछ अलगा तरह के एलबम होई.\nसिलवासा में सीमा सिंह के ‘प्यार का पारा गरम’ हो गइल


भोजपुरी संस्कृति के विभूति : भिखारी ठाकुर - पुण्यतिथि प विशेष - खबर भोजपुरी\nभोजपुरी संस्कृति के विभूति : भिखारी ठाकुर – पुण्यतिथि प विशेष\nशुक्रवार शुभ लग्न घडी , शुभ तारीख हुई पांच । उनईस स एकतालीस को दिया प्रेस मे सांच ॥\nBy Ganesh Tiwary\t On Jul 10, 2021 Last updated Feb 18, 2022\nजन्मतिथि – 18-12-1887\nपुण्यतिथि – 10-07-1971\n” आखर परिवार अपना सांस्कृतिक नायक , साहित्य के धुरि , लोकगीत , लोक-भजन के शान , भोजपुरी नाट्य मंचन के पहिचान भिखारी ठाकुर जी के पुण्यतिथि प बेर बेर नमन क रहल बड़ुवे, श्रद्धांजलि दे रह बा । ”\nशुक्रवार शुभ लग्न घडी , शुभ तारीख हुई पांच ।\nउनईस स एकतालीस को दिया प्रेस मे सांच ॥\nशुभ सम्वत 1144 शाके , 1801 तदनुसार 1265 फसलो आ सन् 1887 ई. पुस महीना के शुक्ल पक्ष के सोमार के दिने 12 बजे हमार जनम भईल रहे । आठ बरिस नहोशी ( नादानी / अज्ञानता ) मे बीतल आ नउवा बरिस से जीवन चरित रचि रहल बानी । जब एकावन साल के भईनी तब जीवन चरित रचाईल आ अब प्रेस मे छपववनी ।\nबारह सौ पंचानबे साल कहावल जब ।\nकुतुबपुर के कहत भिखारी जन्म हमार तब ।\nपुष महिना शुक्ल पक्ष मे पंचमी रोज सोमार ।\nकहत भिखारी बारह बजे दिन मे जनम हमार ।\nतेरह स सनतावन साल ह आज ह मंगल दिन ।\nपंचमी कृष्ण आसाढ भइल मोर बासठ वर्ष के सीन ।\nलोक कलाकार भिखारी ठाकुर के जन्म 18 दिसम्बर 1887 में बिहार के सारण जिला के कुतुबपुर गांव में भइल रहे । अपना जनम प भिखारी ठाकुर लिखत बानी कि –\nबारह सौ पंचानवे जहिया , सुदी पूस पंचिमी रहे तहिया ।\nरोज सोमार ठीक दुपहरिया, जन्म भइल ओहि घरिया ॥\nअपना जीवन चरित के बारे में भिखारी ठाकुर जी लिखत बानी कि 8 बरिस ले ‘ नहोशी’ में बीतल , नउवा साल पढे खातिर पाठशाला गइनी बाकि साल भर में ‘ राम गति ‘ लिखे ना आइल आ फेरु पढाई छोड़ देहनी । फेरु सरेही में गाई चरावल आ अपना जातिगत पेशा , लोगन के हजामत बनावल , इहे काम रहि गइल रहे । गांवही के बनिया के लइका भगवान से कुछ पढे के सीखला के बाद , रामायण के काथा में ढेर मन लागे लागल । ओकरा बाद कमाई खातिर खड़गपुर – कलकत्ता । ओजुगा दिन मे हजामत बनावल आ रात खा रामलीला देखल । रामलीला से मन में तमाशा के इच्छा जागल । जगन्नाथपुरी घुमला के बाद जब वापसी कलकत्ता भइल त संघतिया के गठरी में रामचरितमानस मिलल । ओहि के पढे में मन लाग गइल । ठाकुरद्वारा से खड़गपुर आ एहि बीचे रामायण के पाठ ( रामचरितमानस ) ।\nफेरु वापसी गांव खाति भइल । गांवे अइला के बाद जेकरे से होखे ओकरे से कवित्त , छन्द , गीत , श्लोक सीखे पढे लगले । ओहि क्रम में खुद लिखहूँ के कोशिश होखे लागल । कैथी लिपि में भोजपुरी भाषा में रचना होखे लागल । गांव के संघतियन के सलाह प गांवही में कागज के मुकुट क्रीट बना के रामलीला शुरु हो गइल । ओहि घरी हमार बिआहो हो गइल रहे । बाद में अइसहीं रामलीला करत करत नाच पाटी बन गइल । घरे के लोग नाच पाटी से खुश ना रहे मना करत रहे बाकिर मन ना मानल आ नाच पाटी शुरु हो गइल । राम-कृष्ण के जय बोल के दोहा चौपाई कहिके उपदेश देत रहनी ।\nओह घरी भिखारी ठाकुर के नाच गाना बजाना कुछ के जानकारी ना बस , भोजपुरी में राम-कृष्ण के बारे में उपदेश । अपना तरिका से अपना भाषा में आपन बात कहत । माई भगवती के किरपा से नाव सगरे फइले पसरे लागल । नया-नया सृजन होखे लागल ।\nभोजपुरी के समर्थ लोक-कलाकार , सामाजिक कुरितियन प अपना नाटकन से बरिआर चोट करे वाला लोकगीत , लोक भाषा के असली साधक रहले भिखारी ठाकुर । अपना समाज के धार्मिक , आर्थिक , पारिवारिक , सामाजिक चीजन के बहुत गहिर समझ राखत रहले , एहि वजह से हर चीझू के अपना नाटकन में उचित आ सही रुप दे के एगो सटीक अंजाम तक पहुंचवले बा‌डे । अतने ना लोकभजन , भक्ति-भाव , गंगा से जुड़ल भक्ति गीतन के एगो नया उंचाई मिलल बा भिखारी ठाकुर के रचना आ लेख से ।\nभिखारी ठाकुर सम्पुर्ण कलकार रहले ह , लेखक , साहित्यकार , गीतकार , स्क्रिप्ट राईटर , अभिनेता , नर्तक , संवादी , निर्देशक यानि कि मय कला से भरल-पुरल । जन-चेतना खातिर ना खाली भक्ति बलुक हास्य व्यंग्य गाभी टिबोली के संगे संगे लोक से जुड़ल हर छोट से छोट बड़ से बड़ बात के सहारा ले ले बा‌डे भिखारी ठाकुर ।\nदलित उत्थान , नारी उत्थान प भिखारी ठाकुर के प्रस्तुति अदभुत बा । भिखारी ठाकुर के मातृभाषा भोजपुरी ह । उ भोजपुरी के ही अपना काव्य आ नाटक के भाषा बनवले बाड़े । भोजपुरी गद्य में पुरहर काम भिखारी ठाकुर कइले बा‌डे । भोजपुरी भाषा में साहित्य के हर विधा में गोट काम भिखारी ठाकूर कइले बा‌डे ।\nभिखारी ठाकुर के नाटक , उँहा के लिखल गीत भोजपुरिया समाज ही ना , भारत देश ही ना बिदेश में ले आपन एगो अलग स्थान बनवले बड़ुवे आ भोजपुरी भाषा साहित्य के विकास में आजुओ भरपुर योगदान दे रहल बड़ुवे ।\nभिखारी ठाकुर ( खुंट परिवार के बारे में )\nमूल रुप से आरा जिला ( भोजपुर ) के रहे वाला रहनी । बाकि इँहा के जनम से पहिले पुरा परिवार कुतुबपुर ( सारण ) चल आइल । सरजू गंगा के कछार प अइसन बदलाव आ पलायन बहुत आम बात ह ।\nराधेश्याम बहार में भिखारी ठाकुर जी अपना परिवार आ खुंट के बारे में पुरा लिखले बानी । तबो अपना खुंट के बारे में बतावत भिखारी ठाकुर जी के हइ लाइन –\nपहिले बास रहल भोजपुर में, मौजें अरथू अवारी ।\nपुरखा पांच बसलन शंकरपुर जानत बा सब नर-नारी ।\nएहि विस्थापन प भिखारी ठाकुर जी के एगो कवित्त बा –\nआरा जिला ममहर ससुरार फुफहर, आरा जिला परोहित गुरु आरा परिवार है\nआरा जिला राजा दिवान छड़िदार आरा डाकघर बबुरा बरह गांवो में बधार है ।\nथाना बड़हारा आरा छपरा का मध्य मांहि, परत करीब चकियाँ मटुकपुर बाजार है\nढह कर कुतुपुर गाँव बसल दियरा में, तबहीं से भिखारी कहत छपरा प्रचार है ।\nभिखारी ठाकुर के प्रकाशित रचना !\nभिखारी ठाकुर में अदभुत प्रतिभा रहे । उ मूल रुप से कवि रहले , गीतकार रहले , आ बहुते सुरीला उ गावतो रहले । बेहतरीन अभिनय के क्षमता रहे उनुका में । नाटकन के संवाद के रचना उ करत रहले । नाटक के पात्रन के संगठित क के ओह लोगन के अभिनय , गायकी आ नाचे के प्रशिक्षणो देत रहले । साज आ संगीत के जुड़ाव उ देखत रहले । भोजपुरी भाषा में , कैथी आ देवनागरी लिपि में उ लिखतो रहले । उनुकर कुल्हि 29 गो किताब / रचना प्रकाशित भइल रहे ।\n1- बिरहा बहार\n2- राधेश्याम बहार नाटक\n3- बेटी-वियोग नाटक\n4- कलियुग प्रेम नाटक\n5- गबरघिचोर नाटक\n6- भाई-बिरोध नाटक\n7-श्री गंगा स्नान नाटक\n8- पुत्रबध नाटक\n9- नाई बहार\n11-भांड़ के नकल\n13-नवीन बिरहा नाटक\n14-भिखारी शंका समाधान\n15- भिखारी हरिकीर्तन\n16- यशोदा सखी संवाद\n17- भिखारी चौयुगी\n18- भिखारी जै हिन्द खबर\n19- भिखारी पुस्तिका सुची\n20- भिखारी चौवर्ण पदबी\n21- विधवा-विलाप नाटक\n22- भिखारी भजनमाला\n23- बूढशाला के बयान\n24- श्री माता भक्ति\n25- श्री नाम रतन\n26- राम नाम माला\n27- सीताराम परिचय\n28- नर नव अवतार\n29- एक आरती दुनिया भर के\nएकरा अलावा कुछ छुटकर फूट नोट हेने – होने कापी कागज के टुकी प लिखाइल रहे । बिहार राष्ट्रभाषा परिषद ” भिखारी ठाकुर रचनावली ” नाव से भिखारी ठाकुर के रचना / लेख के एक जगहा प्रकाशित कइले बड़ुवे । बिहार राष्ट्र भाषा परिषद भिखारी ठाकुर के रचना के दु भाग में वर्गीकरण कइले बड़ुवे –\n3- बेटी -बियोग\n5- कलियुग प्रेम\n6- राधेश्याम बहार\n7- गंगा – स्नान\n10- बिरहा – बहार\n11- नकल भाड़ आ नेटुआ के\n12- ननद भउजाई\nभजन – कीर्तन – गीत – कविता –\n1- शिव – विवाह\n2- भजन कीर्तन – राम\n3- रामलीला गान\n4- भजन कीर्तन – कृष्ण\n5- माता भक्ति\n7- बूढशाला के बयान\n8- चौवर्ण पदबी\n10- शंका समाधान\n12- भिखारी ठाकुर परिचय\nभिखारी ठाकुर के हर रचना समाज खातिर घर परिवार खातिर बहुत बरिआर आ गहिर सनेश रखले बा‌डी स आ उहे कारण रहे कि भिखारी ठाकुर के हर प्रस्तुति हर रचना के पहुंच जन-जन ले रहे । उनुकर लिखल कुछ रचना नाटकन के समाज के दृष्टिकोण से बहुत महत्व रहे आ ओकर असर भी बहुत बरिआर रहे । आस्था , भक्ति धर्म आ आडम्बर के बीच के भेद आ एह के रुप बड़ा ही सुनर तरिका से भिखारी ठाकुर अपना रचना में देखवले बा‌डे । उँहा के कुछ रचना / नाटक के समाज से जुड़ाव –\n1-बिदेसिया – पति – वियोग / पलायन / पलायन से उपजे वाला पारिवारिक परेशानी\n2-भाई -विरोध – संयुक्त परिवार में विघटन\n3-विधवा- विलाप – विधवा के संगे सामाजिक अत्याचार\n4-गंगा स्नान – धार्मिक आडम्बर\n5-पुत्र -बध – नारी चरित्र के विचलन\n6-गबरघिचोर – पुरुष प्रधान समाज के तुरे के कोशिश , मानव के वस्तु के रुप में देखे के मानसिकता\n7-ननद भउजाई – बाल विवाह , पारिवारिक नफरत\n8-कलियुग प्रेम – नशाखोरी आ ओकर असर\n9-बेटी-वियोग – बेटी बेचे वाली सोच आ बेमेल बिआह\nभिखारी ठाकुर के नाटकन के खास बात इ बा कि आधा आबादी यानि कि नारी समाज के बहुत उचित आ प्रधान रोल दिहल गइल बा । आधा आबादी के आवाज बन के क गो नाटक सोझा आ रहल बा । चाहें उ बिदेसिया होखे भा गबरघिचोर । नारी के हर रुप देखे के मिल रहल बा भिखारी ठाकुर के नाटकन में ।\nभिखारी ठाकुर के रचना में काव्य बेसी बा , आ काव्य के हर रुप हर भाव के दर्शन होला । इनिकर गीत लय सुर ताल से ले के आरोह -अवरोह में नीमन से सरिहरइला के वजह से गेय आ प्रभावी बड़ुवे । लोकगीत के प्रचलित विधा में इँहा के अधिकतर रचना कइले बानी । जइसे कजरी , फाग , चइता , चौबोला , बारहमासा , सोहर , वियाह के गीत , जंतसार , सोरठी , आल्हा , पचरा , भजन , बिरहा , कीर्तन आदि बा ।\nभिखारी ठाकुर के बारे में कुछ बड़हन साहित्यकार लोगन के कथन –\nहमनी के बोली में केतना जोर हवे , केतना तेज बा – ई अपने सब भिखारी ठाकुर के नाटक में देखीला । भिखारी ठाकुर हमनी के एगो अनगढ हीरा हवे । उनुका में कुलि गुन बा , खाली एने-ओने तनी-मुनी छांटे के काम हवे ।\nभिखारी ठाकुर वास्तव में भोजपुरी के जनकवि बा‌डे । उनुका कविता में भोजपुरी जनता अपना सुख-दुख , नीमन-बाउर के सोझ आ साफ रुप में देख सकेले । गांव से जुड़ल विषयन प ठेठ आ टकसाली भोजपुरी में लिखे में भिखारी ठाकुर सिद्धहस्त बा‌डे ।\n-डा. उदय नारायण तिवारी\nउ ( भिखारी ठाकुर ) कइ गो नाटक समा-सुधार -संबंधी लिखले बा‌डे । उ एगो नाटक मंडली बनवले बाड़े जवना के धुम भोजपुरिया जिला आ भोजपुरियन के बीचे खुबे बा ।\n-दुर्गाशंकर प्रसाद सिंह\nजनता के चीझू के जनता के सोझा , जनता के मनोरंजन खातिर , प्रस्तुत क के भिखारी ठाकुर बड़ लोकप्रियता पवले । सांच त इहे बा कि खाली इ एगो आदमी , भोजपुरी के जतना प्रचार कइले बा , ओतना प्रचार शायदे केहू कइले होखे । भोजपुरी प्रदेश में भोजपुरी कविता आ भोजपुरी नाटक के धूम मचा देबे वाला एह नाटककार आ अभिनेता के भोजपुरी भाषा के प्रचार प्रसार में सबसे बेसी योगदान बा ।\n-डा. कृष्णदेव उपाध्याय\nउ ( भिखारी ठाकुर ) सही माने में लोक-कलाकार रहले , जे वाचिक / मौखिक परम्परा से उभर के आइल रहले बाकिर उनुकर नाटक हमनी के सोझा मौखिक आ लिखित दुनो रुप में बा । उ एगो लोक-सजग कलाकार रहले , खलिहा मनोरंजन कइल उनुकर मकसद ना रहे । उनुकर हर कृति कवनो ना कवनो सामाजिक विकृति भा कुरिति प बरिआर चोट करत बड़ुवे आ अइसन करत घरी उनुकर सबसे चोख हथियार बड़ुवे व्यंग्य ( गाभी / टिबोली ) ।\n-डा. केदार नाथ सिंह\nभिखारी ठाकुर के ‘ अनगढ हीरा ‘ राहुल सांकृत्यायन जी कहले रहनी , भिखारी ठाकुर के तुलना ‘ शेक्सपियर ‘ से , अंग्रेजी के प्रकांड विद्वान प्रो. मनोरंजन प्रसाद सिंह जी कइले रहनी , भिखारी ठाकुर के ‘ भोजपुरी के जनकवि ‘ डा. उदय नारायण तिवारी जी कहले रहनी ।\nभिखारी ठाकुर प पहिला हाली काम करे वाला कुछ लोग –\nभिखारी ठाकुर प पहिला किताब लिखे वाला रहनी महेश्वराचार्य जी । असल में भिखारी ठाकुर प 1931 से इहाँ के अलग अलग पत्र-पत्रिका में लेख लिखत रहनी जवन बाद में भिखारी ठाकुर के रुप में आइल आ फेरु भिखारी नाव से 1978 के करीब किताब आइल ।\nभिखारी ठाकुर के चर्चा आ मंचन के रंगमंच के एलीट-क्लास में ले आवे के श्रेय जाला जगदीश चंद्र माथुर जी के । इहें के भिखारी ठाकुर के नाटक के मंचन, पटना में करवइले रहनी जवन ऐतिहासिक हो गइल रहे ।\nभिखारी ठाकुर के सबसे पहिला साक्षत्कार लेबे वाला व्यक्ति रहनी पो. रामसुहाग सिंह । 1 जनवरी , 1965 के धापा कलकत्ता में इंटरव्यू ले ले रहनी ।\nभिखारी ठाकुर के नाटक ‘ बिदेसिया ‘ के सबसे बेसी हाली मंचन करे के श्रेय जाला संजय उपाध्याय जी के । 725 हाली से बेसी, भारत के अलग अलग क्षेत्र शहर में बिदेसिया के मंचन संजय उपाध्याय जी के निर्देशन में निर्माण कला मंच के माध्यम से भइल बा । इहां द्वारा मंचित बिदेसिया नाटक के प्रस्तुति आखर के युट्युब प देखीं – https://youtu.be/jwBEwMqbo5o\nभिखारी ठाकुर प पहिला शोध , डा. तैयब हुसैन पिड़ीत जी के ह । 1988 में बिहार विश्वविद्यालय , मुजफ्फरपुर से भिखारी ठाकुर के व्यक्तित्व आ कृतित्व प शोध कइले रहनी । सही माने में इहाँ के शोध के बाद भिखारी ठाकुर प एक हाली फेरु से चर्चा सगरे होखे लागल ।\nभिखारी ठाकुर से जुड़ल6गो किताब आ ओह किताबिन के डाउनलोड करे के पीडीएफ लिंक भोजपुरी साहित्यांगन से –\n1- भिखारी ठाकुर – महेश्वर प्रसाद –\n2- भिखारी – महेश्वराचार्य ( महेश्वर प्रसाद ) –\n3- भिखारी ठाकुर ग्रंथावली भाग 1 – संपादक – अविनाशचंद्र विद्यार्थी आ बाकी लोगन के संकलन –\n4- भिखारी ठाकुर ग्रंथावली भाग-2 – संपादक – अविनाशचंद्र विद्यार्थी आ बाकी लोगन के संकलन –\n5- लोककलाकार भिखारी ठाकुर – डी एन राय\n6- भिखारी ठाकुर – भोजपुरी के भारतेन्दु – भगवती प्रसाद दिवेदी\nआखर परिवार अपना सांस्कृतिक, साहित्यिक नायक के बेर बेर नमन क रहल बा, श्रद्धांजलि दे रहल बा ।\n[ एह लेख में अलग अलग किताब , अलग अलग ब्लाग आ अलग अलग पत्रिका से जानकारी लिहल गइल बा । एह लेख के माध्यम से भिखारी ठाकुर के बारे में बेसी से बेसी जानकारी देबे के कोशिश कइल गइल बा । ]\n458900cookie-checkभोजपुरी संस्कृति के विभूति : भिखारी ठाकुर – पुण्यतिथि प विशेषyes\nGanesh Tiwary3posts0comments\nसंतकवि कबीर के जनम आ मृत्यु के तिथि बिचार\nवैक्सीन लागल ना, जारी हो गइल सर्टिफिकेट, JDU नेता कहलन- बड़का घोटाला बा\nभोजपुरी के संवैधानिक मान्यता भारतीयता के जीत होई: प्रो. राम बहादुर राय\nराष्ट्रीय कविता संगम पुरस्कार वितरण समारोह भइल आयोजित\nपहिला रामनाथ पांडेय शिखर सम्मान के भइल घोषणा\n‘बावला’ के सौवीं जयंती पर ‘गीत मंजरी’ के विमोचन


डा॰ सुनील के घायल योद्धा लड़े के तइयार हो गइल – Anjoria\nडा॰ सुनील के घायल योद्धा लड़े के तइयार हो गइल\nभोजपुरी सिनेमा के चर्चित निर्माता आ बिजेम्पा अध्यक्ष डा॰ सुनील सिंह अपना नयका फिल्म “घायल योद्धा” ले के फेर धमाल मचावे खातिर तइयार बाड़न. विजय लक्ष्मी इंटरनेशनल का बैनर में बनल एह फिल्म में एगो औरत के बदला लेबे के कहानी बा. कहानी बा एगो अइसन खलनायक के जवना के पेशा ह गुन्डागर्दी आ कानून जेकरा आगा खिलौना ह. ओहि शहर में नियुक्त एगो ईमानदार एस॰पी॰ ओह खलनायक आरडीएक्स के लॉकअप में बंद करवा देता बा बाकिर आरडीएक्स छूट जात बा आ छूटला का बाद एस॰पी॰ के हत्या कर देता बा आ ओकरा बीबी से बलात्कार करत बा. उहे औरत बाद में बदला लेबे खातिर अपना बेटा अर्जुन के फौलाद बना देत बिया जे आरडीएक्स के सगरी साम्राज्य मटियामेट कर देत बा.\nभोजपुरी सिनेमा में कुली, चाचा भतीजा, आ पिछला साल के सबले बड़ हिट फिल्म दामिनी दे चुकल डा॰ सुनील कुमार अपना एह नयका फिल्म से नायक बाबू शान आ नायिका रिया के पेश करे जा रहल बाड़न. बाकी कलाकारन में अपराजिता, पंकज कुमार, मिहिर दास, सुशील सिंह, अयाज खान, किटू, सुरेश दुबे, आनंद मोहन, प्रमोद गोस्वामी, मधु अलिशा चौधरी, आ शाहबाज खान शामिल बाड़े. निर्देशक हउवें बाली आ संगीतकार मधुकर आनन्द. श्याम देहाती आ प्यारे लाल यादव के लिखल एगारह गो गाना बा एह फिल्म मे. कहानी लिखले बाड़ै मनोज नारायण, कैमरा सम्हरले रवि चंदन, नचवले एंथोनी आ मारधाड़ करवले बाड़े रियाज सुल्तान.\nफिल्म एही महीना रिलीज होखे जा रहल बा.\nचालबाज चुलबुल पाण्डेय\nA hot dance in this summer by Seema Singh


टटका खबर, 16 मार्च 2017, बियफे – टटका खबर\nटटका खबर, 16 मार्च 2017, बियफे\nबिहार विधान परिषद के चार गो सीट ला भइल चुनाव में राजग आ राजद दूनू समूह के दू दू गो सीट प जीत मिलल बा. गया स्नातक सीट से विधान परिषद के सभापति आ भाजपा उमीदवार अवधेश नारायण सिंह, गया शिक्षक सीट से राजग में शामिल राष्ट्रीय लोक समता पार्टी के संजीव श्याम सिंह, कोसी शिक्षक सीट से महागठबंधन के जदयू के उमीदवार संजीव कुमार सिंह आ सारण स्नातक सीट से जदयू समर्थित उमीदवार वारेन्द्र नारायण यादव के जीत भइल बा.\nजदयू के राज्यसभा सांसद अली अनवर शून्यकाल का दौरान राज्यसभा में भोजपुरी के सवात उठावत मांग कइलन कि संविधान के अठवां अनुसूची में भोजपुरी के शामित कइल जाव.\nयूपी सरकार राज्य के मेडिकल कॉलेजन के 418 शिक्षकन के स्थायी क दिहलसि. स्थायी शिक्षकन के कमी का चलते एह मेडिकल कॉलेजन के मान्यता संकट में पड़ल रहल ह. एकरा साथही 866 आयुर्वेदिक चिकित्सकन के, 70 गो यूनानी चिकित्सकन के, अउर 25 गो यूनानी शिक्षकन के स्थायी क दिहलसि.\nजौनपुर शहर कोतवाली इलाका के शेख मोहामिद मोहल्ला में कई बरीसन से बिना लाईसेन्स चलत बूचड़खाना के नगर पालिका प्रशासन आजु सील क दिहलसि. हालांकि सील करे चहुँपल टीम के विरोधो जम के कइले स्थानीय लोग.\nउत्तर प्रदेश बोर्ड के हाईस्कूल आ इण्टरमीडिएट परीक्षा आजु शुरू हो गइल. पहिलके दिने 110 गो नकलची पकड़इलें आ लाख से बेसी परीक्षार्थी इम्तिहान छोड़ दिहलें. दूनू परीक्षा मिला के कुल 6061034 परीक्षार्थी पंजीकृत रहले हँ,\nसोनभद्र जिला के ओबरा बिजली परियोजना के आवासीय परिसर में एगो आदमी अपना घर में फाँसी लगा के जान दे दिहलसि. पड़ोसी एकर जानकारी पुलिस के दिहलन त लाश बरामद कइलसि पुलिस.\nवाराणसी पुलिस आजु ट्राफिक रुल ना माने वाला 48 जने से साढ़े नौ हजार रुपिया जुर्माना वसूलसि. बिना हेल्मेट, ड्राइविंग लाइसेंस, सीट बेल्ट आ कागजात के वाहन चलाए वालन के चालान काटल गइल.\nवाराणसी के कबीर चौरा में राजकीय महिला अस्पताल में बनल एगो दीवार अचके में भस गइल आ ओकरा मलबा में दबा के एगो मजदूर के बच्चा के मौत हो गइल. एगो अउर बच्चा घाहिल हो गइल बा.\nगोरखपुर के धर्मशाला बाजार से दी दिन पहिले भइल लूट के मामिला के चार गो लूटेरन के पुलिस गिरफ्तार क लिहलसि. ओकनी का लगे से 31 लाख से बेसी रुपिया बरामदो भइल बा. रिलायंस पेट्रोल पंप के 98 लाख रूपिया ओह दिन लूत लीहल गइल रहुवे, लुटेरा पुलिस लिखल जीप प सवार हो के आइल रहले. एह मामिला में कवनो गिरोह के हाथ ना रहल आ कैशवैन के कैशियर, सुरक्षा गार्ड, वाहन चालक समेत अउरी साथी शामिल रहलें.\nआजुओ गोरखपुर के बांसगांव इलाके में मोटरसाइकिल सवार बदमाश एगो रिटायर्ड शिक्षक से 50 हजार रूपिया लूट के फरार हो गइले. शिक्षक बैंक से रुपिया निकाल के साइकिल से घरे जात रहलन.\nकानपुर जेल से बलिया अदालत में पेशी का बाद उत्सर्ग एक्प्रेस से वापस कानपुर जात घरी विचाराधीन कैदी बबलू उर्फ मिथलेश ट्रेन से कूद के फरार हो गइल. साथे चलत तीन गो सिपाहियन के गिरफ्तार क लीहल गइल बा. बबली बलिया के फेफना इलाका के खलीलपुर गोँव के हउवे आ ओकरा प कई गो मुकदमा चलत बा.\nसोनभद्र जिला के रायपुर इलाका के पनिकप खुर्द गाँव के एगो जवान आदमी काल्हु रात छत से गिर पड़ल आ ओकर मौत हो गइल.\nदेवरिया अदालत में पेशी खाति ले आइल गइळ एगो विचाराधीन कैदी दीवानी कचहरी के बंदीगृह से पुलिस के चकमा देके फरार हो गइल. एकर पता जब लागल जब गिनिती में एगो कैदी कम मिलल.\nजौनपुर के रामपुर इलाका के श्री राम जानकी दिनकर इंटर कॉलेज जोगापुर ( जमालापुर ) में हाई स्कूल की परीक्षा में अपना चाचा का जगहा परीक्षा देत भतीजा के गिरफ्तार क लीहल गइल.\nपूर्वी चंपारण जिला के रघुनाथपुर पुलिस चौकी इलाका के रघुनाथपुर बाजार में काल्हु राति एगो औरत के छूरा घोप के मार डालल गइल. ई औरत कवनो बाति प रिसिया के अपना ससुराल हरसिद्धी थाना के मठलोहियार खैराती टोला से अपना नइहर मझुराहा गांव जात रहुवे.\nTags: गोरखपुर, चंपारण, चुनाव, देवरिया, बलिया, बिहार विधान परिषद, बोर्ड परीक्षा, वाराणसी, सोनभद्र\n«« टटका खबर, 15 मार्च 2017, बुध\nटटका खबर, 17 मार्च 2017, शुक »»\n1 thought on “टटका खबर, 16 मार्च 2017, बियफे”\nटीका टिप्पणी के स्वागत बा.\nटटका खबर, बुध, जेठ अन्हरिया सप्तमी, 2078 विक्रमी


December 2014 – Page2– टटका खबर\nखबर भोजपुरी में (बियफे, 11 दिसंबर 2014)\n(बुध, 10 दिसंबर के खबर) उत्‍तरप्रदेश के आगरा में साठ गो परिवार के करीब अढ़ाई सौ लोग के हिन्दू धर्म में वापसी करावे का मामला में पुलिस एगो केस दर्ज कइले बिया. कुछ लोग के कहना बा कि ऊ अबहियों मुसलमाने बाड़े आ राशन कार्ड, बीपीएल कार्ड आ मकान दिआवे का वादा पर समारोह में\nखबर भोजपुरी में (बुध, 10 दिसंबर 2014)\n(मंगल9दिसंबर के खबर) जम्‍मू कश्‍मीर आ झारखंड विधानसभा चुनाव के तिसरका दौर के वोटिंग मंगल का दिने शांति से पूरा हो गइल. जम्‍मू कश्‍मीर में 58 फीसदी आ झारखंड में 61 फीसदी वोटर आपन वोट करे अइलें. सरकार मोटरवाहन अधिनियम -1988 में संशोधन करे के सोचत बिया. ई बात मंगल का दिने सड़क\nखबर भोजपुरी में (मंगल,9दिसंबर 2014)\n(सोमार 8 दिसंबर के खबर) बरीसन बाद श्रीनगर में भइल कवनो प्रधानमंत्री के जनसभा में पीएम नरेन्द्र मोदी जम्मू कश्मीर के लोगन के भरोसा दिहलन कि घाटी के बिसराइल आन आ शान फेरू वापिस ले अइहें. कहलन कि एहिजा के लोग हर तरह के तरीका आजमा चुकल बा आ अब विकासे के राह बाचल बा\n(अतवार7दिसंबर के खबर) योजना आयोग का जगहा बने वाला निकाय पर चरचा खातिर देश भर के मुख्यमंत्रियन संगे बइठक करत प्रधानमंत्री नरेन्द्र मोदी कहलन कि नयका निकाय में राज्यन के खास भूमिका होखे के चाहीं. कहलन कि राज्यन का बीच के विवाद सलटावे ला एगो मंच बनवलो के जरूरत बा. एह बइठका में


स्वतंत्र भारत के झांकी : भाग – 23 (भारत पाकिस्तान युद्ध 1999 – ‘अ’)\nFebruary 12, 2021 July 7, 2017 by Gaurav Singh\nअध्याय –3“भारत के पडोसी देशन से युद्ध – 9”\n1999 : भारत पाकिस्तान युद्ध – ‘अ’\nअभी तक हमनी के पहिला अध्याय ‘राष्ट्र एकीकरण के चुनौती’ के बारे में देखनी जा| एह अध्याय में हमनी के एह बात से अवगत भईनी जा कि कईसे लार्ड माउंटबेटेंन, सरदार पटेल, जवाहर लाल नेहरु अउरी वी.पी. मेनन के टीम पाहिले त्रावनकोर ओकरा बाद जोधपुर, जैसलमेर, जूनागढ़, हैदराबाद अउरी कश्मीर के एकीकरण करे में सफल भईले जा| दूसरा अध्याय ‘देश के भीतर मूलभूत एकीकरण’ में हमनी के देखनीजा कि कईसे सबसे पहले प्रशासनिक एकीकरण भईल, ओकरा बाद आर्थिक एकीकरण, सामाजिक एकीकरण भईल| एकरा अलावां राज्यन के भाषाई एकीकरण अउरी क्षेत्रीयता के खिलाफ एकीकरण प भी चर्चा कईनी जा| ओकरा बाद तीसरा अध्याय शुरू भईल जवन भारत के पडोसी देशन के साथे जतना युद्ध भईल बा ओकरा बारें में विस्तार से चर्चा हो रहल बा| एह अध्याय के पहिला अंक में भारत पकिस्तान के पहिला युद्ध 1947 के बात हो चुकल बा| ओकरा बाद दूसरा आ तीसरा अंक में भारत चाइना युद्ध 1962 के बारें में बतकही भईल| चौथा अउरी पांचवां अंक में भारत पाकिस्तान के दूसरा युद्ध 1965 के बारे में चर्चा हो चुकल बा| पिछला अंक में भारत बनाम पाकिस्तान के तीसरा युद्ध यानि कि 1971 के बारे में चर्चा भईल| एह अंक में 1999 कारगिल युद्ध के बात होई|\nओह घरी भारत के प्रधानमंत्री श्री अटल बिहारी बाजपाई जी रहले| श्री वाजपेयी के पूरा कोशिश रहे कि भारत आ पाकिस्तान के रिश्ते सुधरो| एकरा खातिर उहाँ के भारत आ पाकिस्तान के बीचे बातचीत शुरू करे खातिर चैनल खोलनी| प्रधानमंत्री अटल बिहारी वाजपेयी लाहौर जे यात्रा कईनी| ओहिजा लाहौर डिक्लेरेशन प हस्ताक्षर कईल गईल| एह यात्रा प कुछ बात विचार भईल| एकरा जरीय इ तय भईल कि परमाणु के उपयोग एक दूसरा के विपक्ष में उपयोग ना कईल जाई| कवनो तरह के लड़ाई से बचल जरूरी बा| एहू प सहमती बनल रहे| कवनो विवाद के शांतिपूर्ण ढंग से निपटारा पावे खातिर दुनो देशन के बीचे कुछ समझौता भईल रहे| इ वादा कईल गईल रहे कि आपसी निपटारा द्विपक्षीय ही होखे के चाही| कवनो तीसरा पार्टी के बीच में लावे के ना होइ| एकरा अलावां कुछ आत्मविश्वास निर्माण उपायन प विचार भईल| एकरा अंतर्गत इ तय भईल कि भारत आ पाकिस्तान के DGMO अउरी विदेश सचीव आदि जईसन बड अधिकारी साल में एकबे जरूर मिली अउरी समस्यान के समाधान प बात करी| जईसे कैदी छोड़े अउरी मेडिकल वीजा आदि प बात होई|\nSee also स्वतंत्र भारत के झांकी : भाग – 12\nएह सब संधि के ढंग से एक महिना भी ना भईल रहे कि पाकिस्तान के चरमपंथी समूह के इ तनिको ना सोहाइल| ओह घरी पाकिस्तानी सेना के जनरल रहन परवेज मुसर्रफ| चुपके से बिना बतईले चढ़ा देले आपन फ़ौज उपरे पहाड़ प| चुकी ओहिजा के भगौलिक दशा बिल्कुल भिन्न बा| कारगिल के उत्तरी इलाका जवन POK के गिलगिट बाल्टिस्तान से जुडल बा उ बहुत ही ज्यादा ठंढ वाला इलाका ह| कवनो इन्सान खातिर ओह प रहल बहुत मुश्किल होला| खासकर सर्दी के मौसम में त लगभग नामुमकिन सा हो जाला| जनवरी-फरवरी के महिना में ओहिजा के तापमान लगभग -40 डिग्री के आस पास हो जाला| एह से भारत अउरी पाकिस्तान दुनो देशन में एगो वार्षिक सारणी बन गईल रहे कि ओह दिनन में दुनो देश आपन सेना निचे उतार देत रहे| 1999 में भी इहे भईल दुनो देश आपन सेना निचे उतार दिहलस| लेकिन एही बीचे फरवरी से मई के बीचे पाकिस्तानी आर्मी मिलिटेंट के रूप में, आदिवासी लड़ाका के भेष में भारत के सारा पोस्ट प कब्ज़ा कर लिहलस| भारतीय सेना के एकर कवनो खबर तक ना रहे|\nताशि नामग्याल अपना घर से तनी दूर गुम हो गई याक के ढूंढे खातिर निकलल रहे कि उनकर नज़र करिया कपड़ा पहिनले छव गो बंदूकधारियन प परल जे पत्थर हटा के जगह बनावत रहे| उहाँ के इ बात स्थानीय भारतीय सैनिकन तक पहुचईले| जल्दिय सेना के ओर से एगो दल के जांच खातिर भेजल गईल अउरी एह तरह करगिल में घुसपैठ के पता चलल| भारतीय सेना के घुसपैठियन के बारे में कवनो जानकारी ना रहे अउरी शुरुआत में भारत के ओर से कहल गईल कि चरमपंथियन के जल्दिय निकाल देवल जाई| लेकिन जल्दीए साफ़ हो गईल कि भारतीय सेना के सामना पाकिस्तानी सैनिकन से हो रहल बा| अब सवाल इ खड़ा होत बा कि आखिर पाकिस्तान अइसन काहे कईल चाहत रहे? वजह साफ़ बा| कारगिल के ठीक बहुत ही करीब से श्रीनगर से लेह खातिर एगो हाईवे बा| एकर नाम बा NH1D आ इ कश्मीर से लद्दाख आ सियाचिन के जोडला| कारगिल के बॉर्डर से एह हाईवे प आसानी से बमबारी करके दुनो जगहन के बिच के कनेक्शन तुड़ल जा सकत बा| एह से पकिस्तान के इ लक्ष्य रहे कि सियाचिन वाला सप्लाई लाइन प कब्ज़ा जमा के भारत के बातचीत खातिर टेबल प बोलावल जा सको जवना से कश्मीर के लेके कुछ समझौता कर सके|\nSee also स्वतंत्र भारत के झांकी : भाग – 28\nभारत के सेना बेकफूट प रहे| पाकिस्तानी सेना आतंकवदियन के संघे ऊपर पहाड़ के छोटी प रहे अउरी भारतीय सेना द्वारा बनावल जतना भी बंकर रहे ओह प पाकिस्तानी सेना के कब्ज़ा हो गईल रहे| भारतीय सेना ओह बंकर में कुछ राशन आदि छोड़ के आ जात रहे ताकी ले आवे आ ले जाए के मत परो| एकर फायदा भी पाकिस्तानी सेना के भरपूर मिलल| एह युद्ध के बारें में पाकिस्तानी सरकार के तरफ से बार-बार नकारल गईल| पाकिस्तान के प्रधान्मंत्रो ओह घरी नवाज शरीफ रहले| अइसन घुसपैठ के प्लान पाकिस्तान के मात्र चार अधिकारियन के रहे| पाकिस्तानी सेना प्रमुख अउरी बाद में तानाशाह बने वाला परवेज मुशर्रफ़, लेफ्टिनेंट जनरल मोहम्मद अजीज, लेफ्टिनेंट जनरल महमूद अउरी ओहिजा के उत्तरी हिस्सा के फ़ोर्स कमांडर ब्रिगेडियर जावेद हुसैन शामिल रहन| इहाँ की पाकिस्तान के वजीर ए आजम नावज शरीफ के भी एह बात के बिल्कुल सुचना ना रहे| इ बात साफ़ तब भईल जब पकिस्तान हारला के बाद एक दूसरा प आपन हार के ठीकरा फोरे शुरू कर दिहलस| दूसरा साक्ष्य पाकिस्तानी सेना के एयर मार्शल असगर खान अउरी पूर्व प्रधानमंत्री बेनजीर भुट्टो के इंटरव्यू से मिलेला|\nलड़ाई शुरू होखे वाला रहे| लेकिन भारत के लगे कवनो सुचना ना रहे कि ऊपर कतना घुसपैठिया बाड़सन| ओहनी के सही पोजीशन का बा? कतना बंकर हाथ से निकल गईल बा आ कतना बाचल बा? कवना प्रकार के हथियार आतंकवादी उपयोग कर रहल बाड़s सन| एह सब के लेके भारत के लगे कवनो सही जानकारी ना रहे| शुरूआती दिनन में सेना के तरफ से जवन अंदाजा लगावल गईल आ मूल्यांकन कईल गईल उ बहुत सही ना रहल| भारत अउरी पाकिस्तान के बीच कश्मीर के लेके चौथा लड़ाई शुरू होखे लागल रहे| भारत के 19 मई तक एकर कवनो अंदाजा ना रहे कि भारत आ पाकिस्तान के बीचे जंग शुरू हो रहल बा| भारत शुरूआती दिनन में एकरा के कुछ सैकडन घुसपैठियन के हरकत मानत रहे लेकिन स्तिथि बिल्कुल अलग रहे| इहे कारण रहे कि तब के रक्षामंत्री जॉर्ज फर्नांडिस एह बात के दावा कईले कि इ मसला एक दू दिन के बा| बहुत जल्दिय भारत एकरा के साफ़ कर दिही| लेकिन मई के अंतिम दिनन में इ बात कन्फर्म हो गईल कि इ लोग आतंकवादी ही ना बल्कि पाकिस्तान समर्थित आतंकवादी सहित पाकिस्तानी फ़ौज भी एह में शामिल बा|\nभारतीय फ़ौज भी एह बात के लेके चिंतित रहे कि दोसर फ्रंट खोलल एह लड़ाई में मुनासिब होई? चुकी भारतीय फ़ौज के एह बात के बढ़िया से अंदाजा अब लाग चुकल रहे कि पहाड़ के उपरे जवन भी घुसपैठिया बाड़सन ओकनी के लगे कवना प्रकार के संसाधन आदि बा| ओह सब के मूल्यांकन कईला के बाद भारत के सामने बहुत बड चुनौती रहे कि सामने से हमला कईसे कईल जाव? चुकी उचाई प होखला के वजह से बढ़िया पोजीशन भी पाकिस्तानी सेना के पक्ष में रहे| एह से दूसरा फ्रंट खोले के आईडिया एगो विकल्प रहे| लेकीन दुनो परमाणु देश होखला के चलते एह से बचल गईल जवना से खुला जंग के नौबत मत आ जाव| ना त जापान के नागासाकी अउरी हिरोशिमा वाला स्तिथि हो जाई| विश्व में पहिला बे अइसन होत रहे कि दू गो परमाणु शक्ति वाला देश आमने सामने लड़त रहे| चुकी रूस आ अमेरिका भी लड़ल बा लेकिन प्रत्यक्ष रूप से ना बल्कि अप्रत्यक्ष रूप से प्रॉक्सी लड़ाई के रूप में लड़ल बा| कभी वियतनाम त कभी कोरिया के आधार बनाके लड़त आइल बा|\nभारत सरकार इ फैसला कईले रहे कि कवनो सूरत में LoC (लाइन ऑफ़ कण्ट्रोल) पार नईखे करेके| देफेन्डिंग मूड में सारा बंकर के वापस पावल पहिला चुनौती रहे| परमाणु शक्ति के दबाव के वजह से दोसर फ्रंट ना खोल सकत रहे इ दूसरा चुनौती रहे| भारत हवाई हमला जईसन खतरनाक फैसला लेवल गईल जवन हतना उचाई उ अंजाम देवे जहाँ हवा बिल्कुल ना के बराबर होला| इ तीसरा बड चुनौती रहे| भारतीय सेना के लगे ख़राब पोजीशन आ पाकिस्तानी सेना के उचाई प होखला के वजह से बढ़िया पोजीशन रहे, इ भारतीय सेना के लगे चौथा बड चुनौती रहे| एह सब चुनौतियन के सामना करे के खातिर दुगो ऑपरेशन लांच भईल| पहिला भारतीय थासेना खातिर ‘ऑपरेशन विजय’ अउरी दूसरा हवाई सेना खातिर ‘ऑपरेशन सफ़ेद सागर’ लांच कईल गईल| एह दुनो ऑपरेशन के भारतीय सेना कईसे अंजाम देलस आ पाकिस्तानी सेना के कड़ा टक्कर देके जीत हासिल कईलस एह बारे में विस्तार से चर्चा अगिला अंक में होई| एह सीरीज के अगिला लेख अगिला अतवार के……


स्वाभिमान सम्मेलन के बाहर लागल मेला - JaiBhojpuri.com\nPosted by Admin on December 8, 2010 at 10:00am\nजीरादेई (सिवान)। जय भोजपुरी परिवार के भोजपुरिया स्वाभिमान सम्मेलन के सफलता के एह चीज से भी महसुस कइल जा सकेला कि स्थानीय महेन्द्र इंटर कॉलेज में लोगन के भीड देखले हुये खाये-पिये के चीजन खातिर कई गो ठेला लाग गइल रहले सन। दोपहर के बाद त हालात अइसन हो गइल कि 7-8 गो ठेला वाला लोग ओहिजा बिस्कुट-नमकीन से लेके चनाचुर आ गोलगप्पा तक के स्टाल लगा दिहल। ओहिजा लोगन के भीड का वजह से लोगन के बिक्री भी काफी भइल, जवना से ओह लोगन के चेहरा पर संतोष के भाव देखल जा सकत रहे। “एह तरह के कार्यक्रम से आम लोगन के फायदा त होखे करेला, अउर हमनी के भी रोजगार के अवसर देवेला। सरकार के चाहीं कि एह तरह के चीजन के बढावा देव,“ भोजपुरिया स्वाभिमान सम्मेलन के बाहर मैदान में ठेला पर बिस्कुट-नमकीन आ मूंगफली बेचत एगो व्यक्ति कहलन।वइसे एह ठेला-वालन के शिकायत रहे कि जीरादेई कि एगो\nपर्यटन-स्थल का रुप में विकसित करे के कोशिश सरकार नइखे करत। अगर सरकार एह दिशा में पहल करित, त कई लोगन के रोजगार मिल सकेला। Views: 9\nComment by Sudhir Kumar on December 8, 2010 at 12:59pm एगो बात बहुत बढिया लागल कि एह कार्यक्रम का वजह से ओहिजा के ठेला वाला लोगन के अच्छा-खासा बिक्री हो गइल। अगर सरकार तनी ध्यान दे देव, त जीरादेई के तकदीर बदले में समय ना लागी... Comment by नबीन भोजपुरिया ( NB ) on December 9, 2010 at 8:56pm एडमिन जी प्रणाम आ जय भोजपुरी\nमहाराज कहे के नईखे , हम त दु पलेट चाट आशुतोष भाई के पईसा से आ एक ठोंगा भुजुना बृज भाई के पईसा से खौउवी ।\nअसल मे जीरादेई के मेला लेखा ही होखे के चाही आ जब जय भोजपुरी आ भोजपुरिया लोग जुट गईल बा त होखही के बा आ एह के केहु रोक नईखे सकत अब ।\nधन्यवाद एह दृश्य के एह अदभुत और गजब दृश्य के सब लोगन से दर्शन करावे खातिर ।\nजय भोजपुरी Comment by Brij Kishor Tiwari on December 11, 2010 at 6:26pm जय हो ..........नवीन जी के\nमेलवे त अड़लस १२ बजे ले.......... Comment by नबीन भोजपुरिया ( NB ) on December 11, 2010 at 6:30pm हम त बरियारे दबा के दु दु चमच चाटवा खईनी रिंकु भाई आ शरत बाबु मे से ।\nआ भुजुनवा के त कहही के नईखे ।\nअनकर धन रहे एहि से तनी दाबी के खईनी ;-) Comment by Rajeev Mishra "राजीव भोजपुरिया" on December 11, 2010 at 7:12pm jee chatwa ta sacho main garam garam bahute niman lagat rahal Comment by Pankaj Praveen on December 11, 2010 at 8:29pm Humro Bhetail rahe ji ...maja aa gail bahut din baad gaw me ke chaat bhetail rahe:) Comment by Ashutosh Ranjan on December 15, 2010 at 1:01pm चाट त हमहूँ एक पलेट मार देहनी..आ उहो फीरीये में ब्रिज भाई, नविन भाई, रिंकू भाई सभे रहबे कईल..खा के धीरे से लम्बी ले लेहनी....हा हा हा Comment


जलाराम प्रोडक्शन तीन गो फिलिम एकेसाथ लाँच कइलसि – Anjoria\nभोजपुरी इंडस्ट्री में जलाराम प्रोडक्शन के जलवा लगातार जारी बा. एह बैनर के दू गो फिल्म ‘धमाल कईला राजा’ अउर ‘काली’ निर्माण के अंतिम दौर में बाड़ी सँ. ओकनी के रिलीज़ से पहिलही तीन गो अउरी फिलिमन के ऐलान कर के जलाराम प्रोडक्शन सनसनी मचा दिहले बाड़न.\n‘पवन सिंह राजपूत’ में तुलिप सिंह आ पवन सिंह के जोड़ी रही, त ‘दुश्मन-दोस्त’ में तुलिप सिंह आ विनय आनंद के. फिल्म ‘महिमा लक्ष्मी माई के’ में मनोज टाईगर आ तुलिप सिंह के अलावा भोजपुरी के कईगो अउरी दिग्गज नज़र अइहें. ‘पवन सिंह राजपूत’ के निर्देशन रामदेवन, ‘दुश्मन -दोस्त’ के चंद्रसेन सिंह जे ‘धमाल कईला राजा’ के निर्देशन कइले बाड़न, आ फिल्म ‘महिमा लक्ष्मी माई के’ के निर्देशन आलोक सिंह टाईगर करीहें.\nतीनों फिलिमन के कहानी अउर स्क्रिप्ट मनोज सिंह टाईगर के लिखल बा. जलाराम प्रोडक्शन के कर्ता-धर्ता रमण नैय्यर के कहना बा कि ऊ भोजपुरी सिनेमा इंडस्ट्री के चाल, चेहरा आ चरित्र तीनों बदलल चाहत बाड़न.\nमुहूर्त पर दिनेश लाल यादव निरहुआ, पाखी हेगड़े, तुलिप सिंह, चंद्रसेन सिंह, मनोज टाइगर आ गिरीश शर्मा फोटो में नजर आवत बाड़ें.


नई रिलीज़ भोजपुरी एक्शन रोमांटिक मूवी 2020 Monalisa, Manoj Tiger, Viraj Bhatt, 2020 Hitler | YF\n#Guddu Rangila# ने की भोजपुरी समाज और इंडस्ट्री से तुफानी लाल के लिए? | Planet Bhojpuri\nYASH |5Views\nGuddu Rangeela Song & Interview : भोजपुरी सिंगर गुड्डू रंगीला का सबसे बेहतरीन इंटरव्यू\nYASH |4Views\nराधेश्याम रसिया ने कहा गुड्डू रंगीला गंदे हैं बताए भोजपुरी अश्लील गाने का मतलब radheshyam rashiya\nYASH | 20 Views\nभोजपुरी संगीत के डायमंड स्टार Guddu Rangeela से ख़ास मुलाक़ात | EXCLUSIVE Interview – Aamne Saamne\nYASH |2Views\nसईया मुर्गा खातिर रुसल बा ! Guddu Rangeela ! Super Hit Song 2020 ! Guddu Rangeela New\nतरकुल के ताड़ी ! इस साल का सबसे हिट गीत ! Guddu Rangeela & Rinki tiwari ! New Gana 2020\nsuresh | 10 Views\nलंगटे के फोटो तोहार रखले बानी 2020 का नया होली ।Guddu Rangeela। Langte Ke Photo Rakhke ।\nsuresh | 17 Views\naaj tahrela yarwa tikuli satale bani#guddu rangeela 2020 dhnsu geet@supar se upar\nsuresh | 15 Views\nनई रिलीज़ भोजपुरी एक्शन रोमांटिक मूवी 2020 Monalisa, Manoj Tiger, Viraj Bhatt, 2020 Hitler


रोटोमैक घोटाला में कोठारी का बाद अब बैंक अधिकारियन के नंबर – टटका खबर\nकानपुर, 21 फरवरी (वार्ता) कानपुर के रोटोमैक कंपनी मालिक विक्रम कोठारी पर शिकंजा कसला का बाद सीबीआई आ ईडी के टीम अब कुछ बैंक अधिकारियन पर शिकंजा कसे खातिर ओह लोग से पूछताछ शुरु क सकेलें.\nसुने में आव बा कि एह बैंक अधिकारियन के पूछताछ खातिर सीबीआई आ ईडी के टीम जल्दिए बोलहटा भेजी. कहल जात बा कि बैंक आफ बड़ौदा के तहरीर पर सीबीआई कुछ अनाम बैंक अधिकारियन का खिलाफ धोखाधड़ी के मुकदमो लिख लिहले बिया. अइसना में सीबीआई के शिकंजा बड़का बैंक अधिकारियने पर कसे के पूरा उमेद बा.\nहालांकि अबहीं ई साफ नइखे पता कि कवना कवना अधिकारियन के बैंक ऑफ बड़ौदा आरोपी बनवले बावे. शायद उहे लोग होखी जे लोग कोठारी के करजा दिहलें भा लोन लेबे में मदद कइले होखीहें.\nTags: कानपुर, बैंक ऑफ बड़ौदा, रोटोमैक घोटाला


‘आग‘ लेके आवत बाड़ी अभिनेत्री रितिका शर्मा – Anjoria\nडीजे मूवी इन्टरटेन्मेन्ट के बैनर में बनल भोजपुरी फिल्म ’आग’ बन के तइयार बा. एह फिलिम में रितिका शर्मा मुख्य नायिका के किरदार कइले बाड़ी आ पंकज केशरी मुख्य नायक के. निर्देशन रमाशंकर कइले बाड़े. ई फिल्म पूरा तरह एक्शन, लव अउर कॉमेडी से भरल बा. एहमें कुल9गो गाना बाड़ी सँ जवना के मनोज मिश्रा, पामेला जैन, इंदू सोनाली, शशी शर्मा, सुमित बाबा, आ कुमार शानू के आवाज में रिकॉर्ड करावल बा.\nनिर्माता दीपक जैन, लेखक निर्देशक रमाशंकर, गीत अशोक सिन्हा, अरविंद तिवारी, राकेश सिंह, अरूण तिवारी, संगीत, सिद्धार्थ शालनी, छायांकन जगविन्दर हुण्डा, नृत्य एंथोनी, राजू, केदार सुब्बा, फाइट हीरालाल यादव के बा. मुख्य कलाकारन में रितिका शर्मा, पंकज केशरी, अनारा गुप्ता, बिपिन सिंह, जय यादव, हीरालाल यादव आ अवधेश मिश्रा के नाम बा,\nएह फिल्म के शूटिंग भूज अउर मुम्बई में भइल बा.


हुआवेइ Mate 20 Pro Price in India, Full Specs - 25th November 2020 | Digit\nहुआवेइ Mate 20 Pro\nCurrent Best Price of हुआवेइ Mate 20 Pro is ₹ 62990\nहुआवेइ Mate 20 Pro Specifications\nउत्पाद के नाम : Huawei Mate 20 Pro\nपिछे वाला कैमरा मेगापिक्सेल : 40 + 20 + 8\nCPU स्पीड : 2.6\nहुआवेइ Mate 20 Pro Brief Description\nहुआवेइ Mate 20 Pro Smartphone 6.39 -इंच स्क्रीन Super AMOLED के साथ आवेला, जौना के रेज़ल्यूशन 1440 x 3120 पिक्सल तथा पिक्सल घनत्व 538 पर इंच बा | फोन 2.6 Octa कोर प्रोसेसर से संचालित बा और एकर रैम 6GB बा. हुआवेइ Mate 20 Pro Android9ओएस पे काम करेला.\nहुआवेइ Mate 20 Pro Smartphone November 2018 मे लॉंच भईल रहे|\nफोन HiSilicon Kirin 980 प्रोसेसर से संचालित बा|\nहुआवेइ Mate 20 Pro मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nफोन मे प्रमुख कैमरा 40 + 20 + 8 मेगा पिक्सेल शूट करे वाला बा|\nहुआवेइ Mate 20 Pro के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nहुआवेइ Mate 20 Pro Price in India updated on 9th Apr 2019\nहुआवेइ Mate 20 Pro Price In India Starts From Rs.62990 The best price of हुआवेइ Mate 20 Pro is Rs.62990 on Amazon.This Mobile Phones is expected to be available in 64GB,128GB variant(s).


भोजपुरी आन्दोलन से नेतवन के हटावल जाव – Anjoria\nजुलाई 10, 2011 भोजपुरी आन्दोलन\nसाहित्य अकादमी के नया चुनाइल उपाध्यक्ष प्रो॰ विश्वनाथ उपाध्याय के कहना बा कि भोजपुरी के संवैधानिक दर्जा दिआवे खातिर चल रहल कोशिश बेमतलब बा. जरुरत बा कि पहिले भोजपुरी के साहित्य समृद्ध कइल जाव. भोजपुरी भाषा के राजनीतिक चोला पहिरावे के कोशिश बन्द कइल जाव. भोजपुरी का मंच पर राजनीतिज्ञन के मौजूदगी समुझ के बाहर के बाति बा. ओहिजा भोजपुरी के साहित्यकारन के होखे के चाहीं. दोसरा भाषा वाला इलाकन में रोल माडल रविन्द्र नाथ टैगोर जइसन लोग बनल जबकि हिन्दी पट्टी में राजनीतिज्ञन के रोल मॉडल बना लिहल गइल बा.\nटटका खबर से\n5 thoughts on “भोजपुरी आन्दोलन से नेतवन के हटावल जाव”\npradip ojha कहते हैं:\nजुलाई 14, 2011 को 8:05 अपराह्न पर\npranam | Sunil patel ji ke tippani ichiko nik na lagal.apke site par sabhya tippani ke intjar rahela.Bhojpuriha log ka aisane amaryadit tippani dele ? Bhojpuri ke sanvaidhanik darja debe par pro bisvanath ji ke tippani bilkul nindaniya ba,uhan ke chahin ki maithili,nepali adi par bhi ek bar soch lihitin.uhan ke bat kehu ke gale na utari.Baki kehu par comment det kha bhasha ta sanjmit hokhahi ke chahin.\nजुलाई 15, 2011 को 11:28 पूर्वाह्न पर\nRaur comment khatir dhanyabad.\nRaura hamar bhasha amaryadit kahale bani.\nAb jaha tak lagata hamara hamar tippani pure pur maryadit aur supachya bate aeme raua kathi amaryadit lagal.\nHa savya vasa me alochana aa sikyat kare ke sabke adhikar ha.\nAise v bhojpuri hamar pahil bhasa L1 ha aur bidhi shashtra k vidyarthi k nate sikyat k vasa aur sabdan par pure pur sawdhani apanawal gail ba.\nE raua amaryadit laukal dekh ke hamar prati anyay kar rahal bani.\nham ant me etne kahe chahem k rajnitik pahchan (constitutional) aa koi bhasha k shree bridhi murgi aur anda (cock and egg situation) ha.\nkehu v bhojpuri bhasha k sahitya aur sab kuch k garib dewkha ta ta okar adhyan aur anusandhan k daridrata hi ha.\nजुलाई 12, 2011 को 2:11 अपराह्न पर\nजुलाई 11, 2011 को 12:29 अपराह्न पर\nraua ek jimmeber pad par asin vaini ha ekara khatir Badhaiii…..\nlekin raur bat se hamar pura asahamati ba.\nraua rajnitik rasta se ail jarur bani….. lekin bhojpuri andolan ke rajniti se dur rakh ke.. raua hindi ke saccha dalali kar rahal bani.\nasha ba raua apan pad ke garime samjhem…..kahe ki raua jaisan sammanit pad par asin proffessor k ham na kaheke chahem ki adhyan ke daridrata ba……\nraua bhojpuri ke 8 wa anusuchi me samil kare khatir bhojpuri sahitya bhandar ke garib dekhat bani ta…..jaldi istifa dedi…….. rauaepad lay naikhi.\nBhojpuri academi k pad par baith ke …hindi k dalali mat kari na ta fir bhojpuri aur pacche ja sakela.\nजुलाई 10, 2011 को 5:05 अपराह्न पर\nआदरणीय विश्वनाथ जी हमनी के भोजपुरी क्षेत्र के गौरव बानी, आपके सुझाव शतप्रतिशत सत्य बा. भोजपुरी भाषा में रोल माडल कबीर बानी, भिखारी ठाकुर बानी.\nविश्वनाथ जी, भोजपुरी में कुछ लिखब कि खाली उपदेश देम जवन अउर दोसर भोजपुरिया क्षेत्र के हिन्दी विद्वान लोग करेला. भोजपुरी क्षेत्र के विद्वान भोजपुरी के भण्डार त ना भरेले बाकिर प्रवचन जरुरे दे दिहन, आप साहित्य अकादमी में आइल बानी त आप भोजपुरी खातिर कुछ करीं. आप आपन हिन्दी पत्रिका मे भोजपुरी के स्थान देम, उमीद बा, हमार मानल बा कि भोजपुरी के आगे बढ़ावे मे खुद भोजपुरिया क्षेत्र के हिन्दी के रउरा जइसन विद्वान लोग जे दिन से ईमानदारी से लाग जाइब, ओही दिन से भोजपुरी के राजनीति करे वाला लोग भाग जइहन.\nसंपादक, भोजपुरी जिन्दगी


दबंग मंत्री बिनोद सिंह के छूट्टी – टटका खबर\nगोंडा के सीएमओ डा॰ एस॰पी॰ सिंह से दबंगई करे के आरोपी यूपी के राजस्व मंत्री बिनोद सिंह उर्फ पंडित सिंह के मंत्रीमंडल से छूट्टी कर दिहल गइल. चौतरफा दबाब झेलत मुख्यमंत्री बिनोद सिंह से इस्तीफा मंगा के राज्यपाल के भेजवा दिहलन.\nओने अबहीं ले लापता सीएमओ के पता नइखे चलल.\nTags: गोंडा, सीएमओ


मनोज तिवारी, रवि किशन, पवन सिंह आ सीमा सिंह के शानदार जलसा – Anjoria\nहालही में मुंबई के उत्तर भारतीय संघ के 63वां स्थापना दिवस पर भइल समारोह मेगा स्टार मनोज तिवारी, सुपर स्टार रवि किशन, पवन सिंह आ डांसिंग क्वीन सीमा सिंह के नामे रहल. ई एगो अईसन साँझ रहल जवना के यादगार दिलो-दिमाग में हमेशा आपन मौजूदगी दर्ज करावत रही. मंच पर आवते का साथ मनोज तिवारी समां बांन्ह दिहलन. ई समां तब अपना चरम पर चढ़ गइल जब रवि किशन, पवन सिंह आ सीमा सिंह मंच पर गीत गावल लोग, ठुमका लगावल आ चुहलबाजीओ कइल. मंच पर भोजपुरी सिनेमा के एह दिग्गजन के एक संगे देखल विस्मयकारी रहल काहे कि बहुते कम मौका पर अइसन देखे के मिलल बा.\nउत्तर भारतीय संघ के अध्यक्ष आर.एन. सिंह के तलवार आ फूलमाला से सम्मान, नायिका पाखी हेगड़े के दमदार नृत्य, डांसिंग क्वीन सीमा सिंह के सौ वॉट के परफारमेंस आ अंजना सिंह के हलुक-फुलुक ठुमका एह साँझ के रंगीन करत जात रहे. बीच-बीच में राजनीति के मंजल खिलाड़ी सांसद एकनाथ गायकवाड़, संजय निरुपम, विधायक कृपा शंकर सिंह आ भाजपा विधायक आशीष शेलारो आपन बात कहत जात रहले.\nकार्यक्रम के शुरुआत संस्था के संस्थापक स्वर्गीय बांकेराम तिवारी के प्रतिमा पर माल्यार्पण कर के आ दिया जरा के भइल. ओकरा बाद शिवसेना प्रमुख बाला साहेब ठाकरे, पूर्व मुख्यमंत्री विलासराव देशमुख आ उत्तर भारतीय संघ के ट्रस्टी स्वर्गीय डॉ. सूर्यनाथ दुबे, महेन्द्र प्रताप सिंह, गंगा सिंह, जगदीश मिश्रा आ अमरनाथ के श्रद्धांजलि दिहल गइल.\nसामरोह में मनोज तिवारी आपन बेहद पॉपुलर हिंदी गीत ‘जियऽ हो बिहार के लाला’ से मंच पर दस्तक दिहलन, एह पहिलके गीत से पब्लिक में करंट दउड़ गइल. भीड़ अतना रहल कि कुर्सी त कम पड़िए गइल रहली स खड़ो होखे के जगह ना बाचल रहुवे. अइसने माहौल में सीमा सिंह अपना डांस से बिजली गिरावे लगली. पहिले ‘चिकनी चमेली’ अउर ‘उ लाला’ आ बाद में एगो अउर लाइव परफारमेंस दे के सीमा साबित कर दिहली कि ऊ सही में डांसिंग क्वीन हई.\n(शशिकांत सिंह, रंजन सिन्हा, तथा अरुण)\nगोरखपुर पूर्वांचल महोत्सव में मनोज तिवारी के नाम के बेजा इस्तेमाल


बज्रासन सब जानेला, बाकिर कतना लोग करेला ! , Bhojpuri special how to be fit the yoga with bjrasan – News18 हिंदी\nवज्रासन क कई तरह से लाभ होला आ करे में इ बहुत आसान आसन ह.\nकुछ आसान अइसन बाने स, जवन बहुत आसानी से हो जाने स अउरी बहुत ज्यादा फायदा करेला. एही में एगो बज्रआसन ह. एकर कई गो फायदा ह.\nLast Updated : November 11, 2020, 13:47 IST\nकेहू से पूछि लीं कि बज्रासन में कइसे बइठल जाला? त ऊ जरूरे बता दी. बाकिर पूछीं कि भोजन कइला का बाद सही पाचन खातिर थोरे देर एह आसन में बइठेनीं? त जबाब मिली- ना. जानल एक बात ह आ जानल बात के पालन कइल दोसर बात. हमनी के पुरनिया लोगन के दिनचर्या में रहल ह योगासन. कबो शवासन में लेटि जाई लोग त कबो पद्मासन में बइठि जाई लोग. कबो भुजंगासन करे लागी लोग त कबो दंड- बैठक. बाकिर हर आसन के समय तय रहल ह आ ऊहे समय आजुओ लागू होई. जइसे भोजन के बाद बज्रासन, शवासन छोड़ि के अउरी कौनो योगासन नइखे करेके. अनुलोम- विलोम, दोसर प्राणायाम, भुजंगासन, मत्स्यासन खाली पेटे कइला से ढेर फायदा होला. हमनी के ऋषि- मुनि लोग बिना पइसा खर्चा कइले स्वस्थ रहेके कतने उपाय बता गइल बा लोग. आचार संहिता बना गइल बा लोग, बाकिर हमनी का ओकरा पर ध्यान नइखीं जा देत. सभे के एके लाठी हांकल ठीक नइखे. अबहियों ढेर आदमी बाड़े जे नियम से ध्यान, योगासन आ सात्विक जीवन जी रहल बाड़े. बाकिर ओह लोगन के संख्या कम बा. हमनी के देस के आबादी एक अरब 30 करोड़ बा. ओमें कतना आदमी नियम- संयम से रहत होइहें. नवका पीढ़ी में ढेर लोग जंक फूड खाता. ओह लोगन के भोजन में सलाद आ फल के जगह अगड़- बगड़ आइटम आ गइल बा. जबकि जतना दाम पिज्जा, बर्गर आ पास्ता के बा, ओतने फल आ सलाद वाला चीज के भी बा.\nभोजपुरी में ये भी पढ़ें: भोट के रुझान - का बिहार में अब भाजपा नम्बर वन ?\nपंडित जी के बात\nहमरा जिला के एगो पंडित जी खाली भगवान के भक्ति आ योगासन ईहे जानत रहले ह. रउवां कौनो बात करीं, ऊ रउवां के घुमाके ईश्वर चर्चा चाहे योगासन पर ले अइहें. गांव में उनुकर बड़ा इज्जत रहल ह. धर्म संबंधी कौनो प्रश्न रउरा मन में घूमता त ओकर जबाब पंडित जी का लगे मिल जात रहल ह. का जाने उनकर पढ़ाई कहां ले रहल ह. बाकिर अजब जानकार रहले ह. रउवां भगवद्गीता के कौनो श्लोक पढ़ि दीं, ऊ बता देत रहले ह कि ई अमुक अध्याय के अमुक नंबर के श्लोक ह. उनुका आगा बड़े- बड़े अकादमिक डिग्रीधारी लोग फेल हो जात रहल ह. का जाने कतना वेद मंत्र आ उपनिषद के मंत्र उनुका याद रहल ह. आ रहिहें एकदम धोती आ हाफ कुर्ता पहिन के. कौनो आडंबर ना. अपना विद्वता के कौनो घमंड ना. सरल, सहज आ मिलनसार व्यक्तित्व. हरदम हंसमुख चेहरा. आ गांव छोड़ि के शहर में उनुका नीक ना लागत रहल ह. ई आजु से चालीस- पैंतालिस साल पहिले के बात ह. अब उनुका नियर विद्वता आ सहज- सरल व्यक्तित्व का जाने केहू बा कि ना, जानकारी नइखे.\nत पंडित जी के अतना लंबा परिचय एसे दिहनी हं कि ऊ हमेसा कहिहें कि कई गो योगासन बड़ा सरल बाड़े सन. आदमी खेल- खेल में क सकेला. बाकिर लोगन के सरल योगासन करे में भी आलस लागेला. अधिकांस लोग आलसी मानसिकता वाला बा. खाए का बेरा चटपट स्मार्ट हो जाई, बाकिर कहीं कि खाए के पहिले तनी “हरि ओम तत्सत” के जाप क लिहीं त उनुका नीक ना लागी. कहीं कि तीन बार जाप कइल भी पर्याप्त बा. त ओतनो करेके मन ना करी. त हमनी के पंडित जी से पूछत रहनीं हं जा कि ई काहें पंडित जी? त ऊ कहिहें कि असल में हमनी का जीवन में छद्म प्राथमिकता (प्रियारिटी) तय क लेले बानी जा. ईहे ठीक बा, आ हई ठीक नइखे. अपना मने तय क लेले बानी जा. जबकि शरीर आ मन राउर गुलाम ह. रउरा शरीर आ मन के गुलाम ना हईं. बाकिर का मजाल कि हमनी के मन हमनी के बाति सुन लेउ. ना. रउवां कौनो खराब बाति के अभ्यास बा आ मन अगर कंट्रोल में नइखे त अदबदा के रउवां ऊहे काम क देब. भले रउवां ऊ काम करेके नइखी चाहत, तबो मानसिक अभ्यास हो गइल बा त ना चाहते हुए भी रउवां ऊ काम क देब आ फेर पछताइब, मन कचोटी. कतने सिगरेट आ शराब पीए वाला लोगन के अफसोस कइल देखले बानी. त शरीर आ मन में बइठि जाई कि हइहे चीज में आनंद बा त राउर माइंड भा मन ओही में आनंद पावे लागी. कतने लोगन के नमकीन छोड़िके दोसरा चीज में कौनो आनंदे ना आवे, बाकि ओकरा बिपरीत ढेर लोग अइसनो बाड़े जे नमकीन में ना मिठाई में आनंद पावेला. केहू मीठा के तुलना में नमकीन से प्रेम करेला त केहू नमकीन के दूर हटाके मीठा पर जान न्यौछावर करेला. वैज्ञानिक कहेला लोग कि ई माइंड में बइठि गइला के कारन होला. एह आदत के बदले खातिर माइंड पावर बढ़ावेके परी. एमें सब बिजयी ना होला.\nइच्छा शक्ति चाहीं\nढेर लोगन के इच्छा शक्ति बहुते कमजोर होला. ऊ कहि दी कि ठीक बा, एही छन से हम सिगरेट छोड़ि दिहनी. बाकिर जब लंबा समय बीति जाई त सिगरेट पीए के तलब अइसन लागी कि लागी कि प्रान छूटता. अजब के छटपटाहट होखे लागी. लागी कि केहू जूठ सिगरेट भी दे दिहित त हम पी लीतीं. ऊहे हाल शराब के लत के बा. ठीक एही तरे अगर योगासन के आदत परि जाउ त हमनी के कल्यान हो जाई. आजुए से अगर संकल्प क लिहीं जा कि रोज पांच गो योगासन करब जा, त रउरा के के रोकी? रोके वाला राउर दिमाग बा. ओकरा के ठोक- बजा के ठीक क दीं, बस राउर दिनचर्या ठीक हो जाई. ढेर लोग त अइसनो बा कि कतनो झकझोरि दीं, कतनो उत्साहजनक बात कहि दीं, रउरा आगा ऊ मानि जइहें कि आजु से योगासन करिहें, बाकिर घरे जाके भुला जइहें भा अलसा जइहें आ योगासन के इच्छा पाताल में फेंकि दीहें.\nयोगासन से ईश्वरीय ऊर्जा\nकुल ऋषि- मुनि लोग कहि गइल बा कि योगासन से मनुष्य के ईश्वरीय ऊर्जा मिलेला. मेरुदंड में स्थित सूक्ष्म चक्र जागृत होके शरीर आ मन में शक्ति के संचार क देले सन. ऊर्जा के पावर हाउस मस्तिष्क के कोशिका भा न्यूरॉन रोग प्रतिरोधक क्षमता बढ़ा देले सन. मनुष्य के एकर अभ्यास करे खातिर नियम बना लेबे के चाहीं. बाकिर के सुनता. कान में हेडफोन लगा के घंटा भर गाना आ अवांट- बवांट सुने के टाइम बा, बाकिर दस मिनट ध्यान से योगासन कके आ ईश्वर के ध्यान कइल नइखे सपरत. हं, जब कौनो शारीरिक परेशानी हो जाई, तब डाक्टर जवन कही, करे के तेयार बानी. एतरे सावधानी भा एहतियात खातिर योगासन ना क सकेनीं. बहाना बा- टाइमे ना मिलेला. गप- शप में घंटा भर समय बर्बाद करेके समय बा बाकिर योगासन आ ध्यान खातिर समय नइखे. चलीं, समय हमनी के सिखाइए दी.\nपहिले के खेल से भी दम-खम मिलता था\nपहिले हमनी का खेल के रूप में कबड्डी, चीका आ उल्हा- पाती खूब करब जा. उल्हा- पाती में पेड़ पर चढ़ि के जे चोर बनी ऊ हे डाल से हो डाल पर लुकाइल लइकन के छूए के कोसिस करी. जेकरा के छू दी, ऊ चोर हो जात रहल ह. कबड्डी में एक सांस में कबड्डी- कबड्डी- कबड्डी कहि के विपरीत पक्ष में खड़ा होखे वाला के छुए के रहेला. एसे कइसनो पेड़ होखे ओकरा पर एक डाल से दोसरा डाल पर जाए के कला भी सीखत एसे सांस रोके के अभ्यास त होइए जाला, एक प्रकार के कसरत भी हो जाला. चीका भी कबड्डी से मिलत- जुलत खेल ह. बाकिर अब ई कुल खेल गांव से गायब हो गइल बा. अब मोबाइल पर प्ले स्टोर से कौनो गेम लोड क लीं आ खेलत रहीं. खाली मानसिक खेल. ओमें शरीर के कौनो हरकत नइखे. त अइसना में घरे बइठल व्यायाम, योगासन आ ध्यान ना कइला से शरीर धर्म के निर्वाह ना होई. बुजुर्ग लोग कहि गइल बा कि कौनो बाति के अति ना करेके चाहीं- अति सर्वत्र वर्जयेत. त खाली नीमन- नीमन खाईं, नीमन- नीमन पहिरीं आ नीमन से आराम करीं क, त शरीर आरामतलब हो जाई. अंग्रेज आरामकुर्सी पर बइठे के आदत दे गइले सन. आ आरामकुर्सी के खराबी ई ह कि एकरा पर बइठला पर मेरुदंड (रीढ़ के हड्डी) सोझ भा टाइट ना रहेला. आ स्वस्थ रहे खातिर मेरुदंड सीधा कइके बइठे के चाहीं. झुकि के, मेरुदंड झुका के बइठला पर शरीर में ऊर्जा के प्रवाह में बाधा परेला. त एही से हरदम सूतल ना रहेके चाहीं. मेरुदंड सोझ कइके बइठहूं के चाहीं. बाकिर ढेर लोग जब ना तब दिनों में बिछवना पर लेटि जाला. लेटिए के फोन से काम करता, लेटिए के अखबार पढ़ता, किताब पढ़ता आ कुछ लोग त लेटिए के खात- चबात रहेला. त सतर्क ना रहला पर हमनिए के सकेता परब जा.\nTags: Bhojpuri article, Fitness Mantra, Yoga